Pertingkat kualiti kehambaan kepada Allah SWT ketika Ramadan

MARI kita bersama mensyukuri segala nikmat yang dikurniakan Allah kepada kita semua.

Bertemunya Ramadan kali ini adalah juga tanda kasih sayang Allah kepada kita, sepatutnya menambahkan lagi sifat kehambaan kita kepadaNya.

Ramadan bulan yang sarat dengan segala kelebihan, semuanya itu adalah untuk kita sebagai hambaNya. Kedatangan bulan yang mulia ini, saya menyeru kepada semua untuk kita sama-sama;

1. Menjadikan bulan yang mulia ini bulan persiapan untuk kita mempertingkatkan kualiti kehambaan kita kepada Allah.

Saya yakin bahawa hamba yang berkualiti sahaja yang mampu menjalani hidup ini dengan sebaik baik kehidupan, bertepatan dengan tuntutan syariat dan seterusnya menjadi hamba yang bermanfaat untuk dirinya dan manusia yang lain.

2. Sama-sama menyedari bahawa puasa dan segala tuntutannya adalah merupakan latihan rabbani.

Kemuncak kepada latihan itu mampu melahirkan insan bertakwa. Pemimpin yang bertakwa adalah sebaik-baik pemimpin di dunia ini dan inilah kekuatan pemimpin yang telah dilahirkan pada generasi yang pertama.

Hakikatnya dunia kini sangat memerlukan pemimpin bertaqwa dan beragenda besar.

3. BERJASA mengharapkan semua umat Islam dapat menjalani kehidupan Ramadan kali ini dengan penuh keimanan dan keinsafan serta terus berdaya mampu untuk melangkaui keterbatasan yang ada dalam suasana pandemik COVID-19 ini.

4. Marilah kita ambil kehebatan dan keberkatan Ramadan untuk bersama-sama berdoa semoga Allah segera membebaskan kita semua daripada ujian COVID-19 ini.

BERJASA yakin setiap doa yang dipanjatkan oleh hamba Allah pastinya didengari Allah.

SELAMAT MENGHAYATI DAN MENJALANI LATIHAN IBADAH PUASA.

Ustaz Zamani Ibrahim
Presiden BERJASA


Politik wang musnahkan negara, barah rosakkan rakyat

Oleh Ainul Illia Meor Suzurudin

BANGI, 28 Rabiulawal 1444H, Selasa – Amalan politik wang yang semakin berleluasa perlu dihentikan sebelum menjadi barah yang merosakkan parti dan rakyat.

Ia berlaku secara turun temurun di setiap peringkat kepimpinan sehingga ke akar umbi, bahkan rakyat sendiri secara umumnya disogok dengan pelbagai imbuhan materialistik untuk mendapatkan sokongan.

Pengarah Pilihan Raya BERJASA, Ir Ts Muhammad Lukman Al-Hakim Mohamad menegaskan, budaya politik wang amat merosakkan, bukan sahaja dari sudut integriti tetapi juga kredibiliti pemimpin negara.

“Sedangkan, rakyat Malaysia terkenal dengan adat ketimuran dan juga sebagai seorang Islam kita tahu bagaimana rasuah dan penyalahgunaan kuasa itu perkara amat dikeji dalam agama,” katanya ketika dihubungi Ismaweb.net, hari ini.

Muhammad Lukman menegaskan, budaya tidak sihat ini adalah perubahan baharu yang sebenarnya ingin dibawa oleh partinya, BERJASA.

Mengakui membanteras politik wang satu perjuangan yang mencabar, beliau berkata, ia perlu dimulakan dari sekarang demi kebaikan generasi akan datang.

Naib Presiden BERJASA itu juga sedar bahawa perkara ini tidak mudah untuk  berubah kerana harus bermula daripada atas ataupun ‘top-down approach’.

“Kita harus menunjukkan model, contoh atau teladan. Peringkat perdana menteri, menteri, timbalan menteri dan juga di peringkat negeri termasuk kepimpinan parti-parti politik Malaysia.

“Kalau pemimpin di atas masih bermain dan bergelumang dengan politik wang, bagaimana kita mengharapkan rakyat di bawah mahu memilih calon berdasarkan kredibiliti dan kewibawaan.

“Ia sama sekali tidak logik untuk berlaku dan perubahan peringkat atasan ini juga tidak mudah kerana kita masih lagi didominasi dengan pemain politik yang lama,” katanya.

Meskipun begitu, rakyat Malaysia harus melakukan perubahan, tegas pemerhati politik itu.

“Saya tahu ini bukan perkara mudah dan akan mengambil masa panjang kerana selain daripada perubahan top-down approach kita juga memerlukan perubahan transformasi pendidikan.

“Kita perlu melihat bagaimana sistem pendidikan itu diintegrasikan dengan agama, bukan sahaja subjek Pendidikan Islam, tetapi keseluruhan pendidikan itu harus bertunjangkan kepada agama Islam, barulah kita akan dapat mengatasi masalah ini secara holistik,” katanya.

Selain itu, Muhammad Lukman berkata, rakyat juga perlu dididik untuk memilih atau melantik pemimpin berdasarkan agenda, projek pembangunan, idea yang membawa satu kemajuan kepada komuniti, masyarakat setempat dan seterusnya kepada negara.

“Ini sudah pasti memerlukan masa untuk fahamkan rakyat, termasuk memberi contoh negara yang hari ini telah bankrap dan hancur disebabkan sistem politik wang yang tidak terkawal seperti Sri Lanka dan negara lain.

“Malaysia masih lagi dalam status boleh diselamatkan jika kita bermula hari ini untuk mendidik generasi, seterusnya menolak politik wang dan memfokuskan kepada kredibiliti calon dan kemajuan negara,” katanya.


4 negeri perlu kekal prestasi untuk PAS terajui Kerajaan Persekutuan

BANGI, 4 Rabiulakhir 1445H, Khamis – PAS perlu mengekalkan prestasi di empat negeri yang ditadbirnya iaitu Kedah, Perlis, Kelantan dan Terengganu untuk dinilai pengundi sebelum diberi kepercayaan menerajui Kerajaan Persekutuan.

Naib Presidennya, Datuk Mohd Amar Nik Abdullah berkata, landskap politik negara dijangka mencapai satu peringkat tiada parti yang mampu membentuk kerajaan dan PAS ketika itu akan menjadi pilihan.

“Dalam tempoh lima tahun ini merupakan satu tempoh yang penting, kita sudah menang empat negeri dan kita berjaya menafikan majoriti dua pertiga di Selangor.

“Ini adalah semua proses dan jika kita boleh membuktikan kemampuan mentadbir dengan baik di empat negeri, sudah pastinya akan menjadi model kepada dasar Islam yang kita bawa,” katanya seperti dilapor media tempatan, hari ini.

Terdahulu, beliau berucap pada Majlis Perasmian Muktamar Dewan Ulama PAS Pusat (DUPP) Ke-64 di Shah Alam, hari ini.

Mengulas lanjut, Mohd Amar juga mengingat semua pihak supaya memainkan peranan yang berkesan di dewan negeri terutama di Selangor.

“Pada pilihan raya akan datang adalah jelas PAS dan Perikatan Nasional (PN) merupakan pilihan jelas kepada pengundi,” katanya.

Beliau pada masa sama percaya pertembungan politik selepas ini hanya akan melibatkan antara PAS-PN dan DAP.

Katanya, ia disebabkan pengaruh parti-parti lain dilihat semakin menurun dan tidak lagi menjadi harapan rakyat.

“Pada Pilihan Raya Umum ke-15 sepatutnya PAS dan PN sudah boleh menerajui kerajaan, namun ditangguhkan sementara bagi membolehkan persiapan dibuat lebih rapi.

“Namun, ramai yakin pada PRU16 akan menjadi masa terbaik kepada PAS dan PN untuk kembali menerajui pentadbiran negara,” katanya


Lebih 2,000 penjawat awam disiasat kes rasuah, salah guna kuasa

KUALA LUMPUR, 10 Rabiulakhir 1442H, Khamis – Suruhanjaya Pencegahan Rasuah Malaysia (SPRM) membuka 2,287 kertas siasatan ke atas penjawat awam didakwa terbabit rasuah, penyalahgunaan kuasa dan penyelewengan.

Kertas siasatan itu dibuka sepanjang tempoh 2016 hingga September 2020, kata Menteri di Jabatan Perdana Menteri (Parlimen dan Undang-Undang), Datuk Takiyuddin Hassan.

Beliau berkata, kerajaan komited dalam usaha memerangi rasuah, memperbaiki integriti dan melaksanakan urus tadbir yang baik.

“SPRM selaku agensi pencegahan rasuah bertanggungjawab membantu kementerian dan jabatan kerajaan khasnya dalam meneliti sistem dan prosedur kerja bagi memastikan ruang dan peluang rasuah dapat ditutup.

“Pelbagai inisiatif pencegahan rasuah dilaksanakan sebagai pencetus usaha pencegahan rasuah, sebagai contoh setiap agensi perlu ‘tools’ seperti Pelan Pengurusan Risiko Rasuah(CRM), Pelan Anti Rasuah Organisasi (OACP) dan ‘Anti Bribery Management System’ dalam usaha mengekang perlakuan rasuah,” katanya seperti dilapor Harian Metro.

Takiyuddin berkata demikian menjawab soalan lisan daripada Datuk Abdullah Sani Abdul Hamid (PKR- KAPAR) yang mahu Perdana Menteri menyatakan statistik salah laku rasuah dalam kalangan kakitangan kerajaan dan apakah langkah pencegahan yang sedang dilakukan.

Selain itu, beliau berkata, sebanyak 139 agensi terbabit dengan CRM, manakala 40 yang lain dalam OACP.

Katanya, kerajaan turut mengambil inisiatif untuk memasukkan elemen pencegahan rasuah dalam sistem akademik atau pendidikan formal di Institut Pengajian Tinggi (IPT).

“Perkara ini adalah selaras dengan inisiatif 2.4.7 Pelan Antirasuah Nasional (NACP) iaitu memperkenalkan kursus mata pelajaran wajib universiti pada peringkat ijazah pertama yang menekankan kepada aspek hubungan antara manusia dan implikasi terhadap persekitaran,” katanya.


Malaysia bakal terima lebih 25 juta dos vaksin Pfizer-Biontech pada suku ketiga tahun

PUTRAJAYA, 15 Syawal 1442H, Khamis – Malaysia akan menerima 25.6 juta dos vaksin Pfizer-BioNtech pada suku ketiga tahun ini, kata Menteri Penyelaras Program Imunisasi COVID-19 Kebangsaan Khairy Jamaluddin.

Memaklumkan perkara itu pada sidang media Program Imunisasi COVID-19 Kebangsaan secara maya hari ini, beliau berkata, ia susulan perjanjian tambahan sebanyak 12.8 juta dos, yang ditandatangani Menteri Kesihatan Datuk Seri Dr Adham Baba dengan syarikat pengeluar vaksin itu pada 21 Mei lepas.

“Ini menjadikan jumlah dos vaksin Pfizer yang telah ditempah kerajaan meningkat kepada 44.8 juta atau cukup untuk 70 peratus daripada jumlah populasi,” katanya.

Untuk bulan Jun sahaja, Khairy berkata negara akan menerima 2.2 juta dos vaksin Pfizer-BioNtech dengan 444,600 dos akan dihantar setiap minggu, selama lima minggu.

Khairy dalam pada itu berkata, rundingan terkini Malaysia dengan Sinovac Biotech dan Pharmaniaga Bhd diputuskan bahawa, kesemua tempahan sebanyak 12 juta dos vaksin keluaran syarikat dari Beijing, China itu, akan dihantar sepenuhnya pada Jun dan Julai ini.

Mengenai bekalan vaksin AstraZeneca pula, beliau menjangkakan penerimaan sebanyak 610,000 dos pada Jun dan 410,000 dos pada Julai.

“Bagaimanapun ini tertakluk kepada kelulusan NPRA (Bahagian Regulatori Farmasi Negara),” katanya.

Dengan statistik jadual penerimaan tersebut, beliau menjangkakan sasaran 150,000 suntikan vaksin dapat dilaksanakan sehari bermula bulan depan, selain penambahan jumlah Pusat Pemberian Vaksin (PPV) di seluruh negara.

“Saya beri jaminan kepada rakyat yang belum dapat tarikh janji temu, akan memperolehinya dalam bulan-bulan akan datang. Penghantaran vaksin juga cukup dan cepat yang membolehkan program imunisasi berjalan lancar dan pantas,” kata Khairy. -Bernama


KPM sudah rancang bina sekolah berhampiran tokong sejak 2017

PUTRAJAYA, 25 Safar 1443H, Sabtu – Sekolah menengah yang mahu dibina berhampiran sebuah tokong di Salak Selatan, Cheras sudah dirancang Kementerian Pendidikan Malaysia (KPM) sejak tahun 2017 lagi.

Justeru, Timbalan Menteri Pendidikan, Datuk Dr Mah Hang Soon berkata, insiden konflik yang tular dalam media sosial sejak beberapa hari lalu terpesong daripada fakta sebenar.

Insiden berkenaan tidak ada kaitan dengan keagamaan dan perkauman, katanya.

“Saya minta semua pihak untuk meneliti insiden ini secara menyeluruh dan rasional demi kesejahteraan bersama.

“Saya ingin merakamkan ucapan terima kasih kepada pihak tokong yang berjanji serta komited untuk menyerahkan kunci pagar bagi memudahkan kerja-kerja selanjutnya,” katanya menerusi hantaran di Facebook, hari ini.

Mengulas pembinaan sekolah, Hang Soon berkata, kajian mendapati tanah rizab sekolah tersebut adalah satu-satunya lokasi yang paling strategik untuk projek pembinaan sekolah menengah baharu itu.

Beliau berkata, pembinaan sekolah menengah baharu di tapak tersebut dapat memanfaatkan keluarga daripada 7,000 unit Projek Perumahan Rakyat (PPR) yang berhampiran sekali gus menjimatkan kos pengangkutan, masa dan bebanan.

“Kebajikan dan keperluan murid-murid sentiasa menjadi keutamaan KPM dalam projek pembinaan sesebuah sekolah baharu,” katanya.

Beliau merakamkan penghargaan kepada Pengerusi Tokong Wong Low Shen See Chee How, Yap Chee Fong atas permohonan maaf dan penjelasan ke atas insiden konflik yang berlaku pada 28 September lalu.

Sebelum ini, polis mengesahkan sudah menahan 24 individu bagi membantu siasatan rusuhan di hadapan tokong berkenaan, baru-baru ini termasuk tindakan menyerang anggota penguat kuasa.

Ketua Polis Daerah Cheras, Asisten Komisioner Muhammad Idzam Jaafar  berkata, dalam kejadian pada Selasa, satu operasi telah dijalankan oleh pihak Pejabat Tanah dan Galian Wilayah Persekutuan Kuala Lumpur untuk membina pagar penghadang ‘hoarding’ bagi membina jalan untuk dijadikan laluan ke sebuah sekolah berhampiran sebuah tokong di Salak Selatan.

Bagaimanapun, katanya, ketika operasi sedang dijalankan terdapat kira-kira 30 orang lelaki dan perempuan membawa kayu dan besi bertindak menghalang serta memecahkan cermin jentolak selain menyerang anggota polis yang bertugas di tempat kejadian.


Isu ‘rider’ ditindas: Syarikat p-hailing perlu dipantau ketat agensi kerajaan

Oleh Athirah Huda Zalhe

BANGI, 30 Rabiulakhir 1443H, Ahad – Kerajaan perlu bertanggungjawab mewujudkan polisi dan regulasi terhadap syarikat penyelia perkhidmatan penghantar makanan (p-hailing) supaya tiada lagi tindakan sesuka hati menindas golongan ‘rider’.

Ketua Belia Pertubuhan-Pertubuhan Pembela Islam (PEMBELA), Nor Aizat Rahimi berkata, syarikat penyelia p-hailing perlu diselia dan dipantau ketat oleh agensi kerajaan.

Ini kerana, katanya, penghantar makanan perlu diiktiraf status sebagai pekerja selain mendapat hak sepatutnya seperti industri lain termasuk caruman Kumpulan Wang Simpanan Pekerja (KWSP), Perkeso dan insurans.

“Sekarang ini pun kita difahamkan tiada kementerian yang mahu ambil tanggungjawab bidang kuasa.

“Isu rider p-hailing bukan isu yang boleh ditepis-tepis begitu sahaja,” katanya kepada Ismaweb.net, hari ini.

Sebelum ini, rider beragama Islam mendakwa, mereka berisiko menghadapi kejatuhan Petunjuk Prestasi Utama (KPI) sekiranya berhenti untuk menunaikan solat serta menolak mengambil pesanan berasaskan babi.

Malah, mereka juga berdepan pelbagai isu lain yang menggugat pendapatan seperti kadar upah dipotong sesuka hati oleh kerana sistem yang tidak dikawal.

Mengulas lanjut, Nor Aizat menyifatkan pendedahan itu sangat mengejutkan, dan kesal golongan ‘rider’ – kebanyakannya anak muda – ditindas sedemikian.

“Anak muda yang sekian lama ditekan dengan isu tiada pekerjaan kini ditekan lagi oleh syarikat kapitalis yang mengambil kesempatan atas terdesaknya situasi kehidupan anak-anak muda,” katanya.


Menteri PN utus warkah kepada Agong, bantah PRU15 tahun ini

BANGI, 9 Rabiulawal 1444H, Khamis – Kira-kira 12 menteri dari Perikatan Nasional (PN) mengutuskan surat kepada Yang di-Pertuan Agong berhubung pendirian gabungan itu tidak mahu Pilihan Raya Umum Ke-15 (PRU15) diadakan tahun ini.

Mengesahkan perkara itu, Datuk Dr Radzi Jidin berkata, kebajikan rakyat adalah perkara penting yang perlu diberikan tumpuan ketika ini.

“Saya boleh sahkan memang kami menteri daripada PN sudah mengutus warkah kepada Yang di-Pertuan Agong memohon supaya tidak dilaksanakan PRU pada masa terdekat.

“Apa yang paling penting kita dalam kerajaan ingin menumpukan kepada perkara berkaitan kebajikan rakyat,” katanya seperti dipetik akhbar tempatan, hari ini.

Dengan mengambil kira ketidaksesuaian masa, menteri PN dalam pentadbiran Perdana Menteri, Datuk Seri Ismail Sabri Yaakob, mengutuskan warkah berkenaan kepada Yang di-Pertuan Agong, memohon dipertimbangkan supaya PRU-15 tidak diadakan dalam masa terdekat, jika permohonan untuk itu dipersembahkan kepada baginda.

Malah, Perdana Menteri juga mungkin sudah maklum mengenai warkah diutuskan selepas perkara itu dilaporkan pihak media.

“Ini adalah pendirian menteri PN. Itu pendirian parti,” kata Radzi.


Jumlah mangsa banjir di Kedah sedikit meningkat pagi ini

ALOR SETAR, 29 Rabiulawal 1443H, Jumaat – Jumlah mangsa banjir yang dipindahkan di Kedah meningkat kepada 954 orang daripada 266 keluarga pagi ini berbanding 932 orang daripada 262 keluarga petang semalam.

Ketua Bahagian Sekretariat Jawatankuasa Pengurusan Bencana Angkatan Pertahanan Awam Malaysia (APM) Kedah, Mohd Muaz Mohd Yusof berkata, setakat 8 pagi tadi sebanyak 13 pusat pemindahan sementara (PPS) beroperasi di lima daerah di negeri ini.

“Satu PPS di Pokok Sena iaitu Surau Kampung Permatang Limau yang menempatkan 25 mangsa ditutup pada 6 petang semalam, manakala satu PPS di Baling iaitu Sekolah Kebangsaan (SK) Tembak A dibuka semula 5.45 pagi tadi bagi menempatkan 10 mangsa,” katanya dalam kenyataan hari ini.

Mohd Muaz berkata, daerah Kota Setar mencatatkan jumlah mangsa tertinggi iaitu 592 orang daripada 174 keluarga yang ditempatkan di tujuh PPS.

Kesemua PPS tersebut adalah Sekolah Menengah Kebangsaan (SMK) Convent, SK Titi Gajah, SK Convent, SK Haji Wahab, SK Darul Hikmah, SK Suka Menanti dan SK Langgar.

Daerah Pendang pula mencatatkan seramai 287 mangsa daripada 75 keluarga yang ditempatkan di dua PPS iaitu Dewan Rakan Sukan, Tanah Merah dan Dewan Cenderawasih.

Katanya, hanya terdapat satu PPS masih beroperasi di Pokok Sena iaitu SK Tualang yang menempatkan seramai 10 mangsa daripada tiga keluarga manakala di Kubang Pasu, seramai 55 mangsa daripada 14 keluarga ditempatkan di dua PPS iaitu Dewan Kampung Tradisi Lembah Keriang dan SK Malau. – Bernama


KWSP sokong Bajet 2022, penting bagi perkukuh simpanan

KUALA LUMPUR, 22 Rabiulawal 1443H, Jumaat – Keputusan kerajaan untuk melanjutkan kadar minimum caruman berkanun syer pekerja pada kadar sembilan peratus untuk enam bulan tambahan mengambil kira cabaran ekonomi semasa yang dihadapi oleh ahli.

Dalam kenyataan hari ini, Kumpulan Wang Simpanan Pekerja (KWSP) berkata pelanjutan kadar tersebut bermula daripada gaji bulan Januari 2022 (caruman bulan Februari 2022) hingga gaji bulan Jun 2022 (caruman bulan Julai 2022) dan ahli boleh memilih keluar sekiranya tidak mahu mengekalkan kadar ini.

Selepas tempoh itu, kadar minimum caruman berkanun syer pekerja akan kembali kepada 11 peratus.

Ketua Pegawai Eksekutif Datuk Seri Amir Hamzah Azizan berkata langkah untuk melanjutkan kadar caruman berkanun pada sembilan peratus sehingga pertengahan 2022 dijangka memberi kelegaan kepada ahli untuk meningkatkan jumlah gaji yang dibawa pulang dan mengurangkan beban kewangan yang dihadapi.

“Kami turut menerima baik keputusan kerajaan untuk memperluaskan had umur bagi menerima insentif i-Saraan kerana ini dapat menggalakkan lebih ramai individu yang bekerja sendiri dan pekerja sektor tidak formal untuk membuat simpanan persaraan dengan KWSP.

“Selain itu, mereka yang bekerja sendiri dan pekerja gig juga diberi pelepasan cukai sehingga RM4,000 untuk caruman KWSP secara sukarela.

“Ini selaras dengan matlamat KWSP untuk menggalakkan pekerja gig dan sektor tidak formal menyertai skim KWSP bagi menjamin masa depan persaraan mereka,” katanya.

Dalam pembentangan Bajet 2022 bertemakan “Keluarga Malaysia, Makmur Sejahtera”, Menteri Kewangan Tengku Datuk Seri Zafrul Tengku Abdul Aziz mengumumkan sumbangan kerajaan sebanyak 15 peratus di bawah i-Saraan, tertakluk kepada maksimum RM250 setiap ahli setahun, akan dilanjutkan kepada mereka yang berumur 55 hingga 60 tahun.

Sementara itu, Caruman Sukarela Insentif Suri atau i-Suri yang membolehkan suri rumah dan balu untuk menabung dengan KWSP akan disepadukan dengan Pertubuhan Keselamatan Sosial (PERKESO) dan dijenamakan semula sebagai ‘Kasih Suri Keluarga Malaysia’.

Inisiatif ini memberi peluang kepada suri rumah dan balu yang berdaftar di bawah sistem eKasih untuk mendapat akses kepada keselamatan sosial.

Amir Hamzah berkata KWSP menyambut baik langkah-langkah perlindungan sosial yang diumumkan dalam Bajet 2022 termasuk bantuan insurans, takaful, perubatan serta sokongan yang diberi kepada kanak-kanak dan warga emas.

“Memandangkan liputan KWSP merangkumi hampir separuh daripada penduduk Malaysia, KWSP akan terus bekerjasama dengan kerajaan dan agensi berkaitan ke arah mencapai kesejahteraan sosial untuk ahli, serta rakyat Malaysia amnya, melalui pendekatan yang telus, inklusif dan selaras dengan semangat ‘Keluarga Malaysia’,” katanya. – Bernama


PRU15 pilihan raya terakhir Tun Mahathir

LANGKAWI, 10 Rabiulakhir 1444H, Sabtu – Pilihan Raya ke-15 (PRU15) mungkin yang terakhir untuk Tun Dr Mahathir Mohamad apabila kini sudah mencecah usia 97 tahun.

Walau bagaimanapun, bekas Perdana Menteri itu berhasrat untuk menyelesaikan ‘kerja yang belum selesai’ kali ini.

“Sepatutnya ini pilihan raya saya yang terakhir. Saya tidak mahu bertanding kali ini, tetapi memandangkan mereka mengadakan pilihan raya awal dan saya tidak menghabiskan penggal saya semasa saya dilantik sebagai PM. Jadi, saya harap saya dapat menyelesaikan tugas saya,” kata Dr Mahathir.

Beliau berkata demikian ketika bercakap kepada pemberita selepas menyerahkan pencalonannya untuk pilihan raya umum di Pejabat Tanah dan Daerah Langkawi, hari ini.

Dr Mahathir juga maklum gesaan agar beliau bersara daripada politik, namun beliau mengatakan bahawa beliau masih sihat walaupun bukan seorang ahli sukan.

“Saya berumur 97 tahun dan masih berdiri di sini dan bercakap dengan anda. Saya rasa saya membuat jawapan yang munasabah.

“Saya tidak setua usia saya. Saya bernasib baik kerana saya dapat berfungsi seperti orang muda,” kata Dr Mahathir, yang akan mempertahankan Langkawi pada PRU15.

Pada masa sama, Dr Mahathir berkata, Gerakan Tanah Air (GTA) yang diketuai Pejuang berhasrat untuk bekerjasama dengan hanya parti bersih yang mempunyai matlamat bersama untuk memimpin negara.

Bagaimanapun, Dr Mahathir berkata, GTA belum mempunyai calon perdana menteri lagi.

“Pandangan kami ialah jika kami mempunyai bilangan yang mencukupi dan boleh membentuk kerajaan, maka pada peringkat itu, kami akan memutuskan siapa yang patut menjadi perdana menteri,” katanya.

Dr Mahathir memenangi kerusi Langkawi dengan majoriti 8,893 menentang Barisan Nasional pada PRU14.

Pada PRU15, Dr Mahathir bertanding lima penjuru menentang Barisan, Pakatan, Perikatan Nasional dan calon bebas.


Operasi potong elektrik premis judi ikut undang-undang

JOHOR BAHRU, 3 Muharram 1443H, Khamis – Polis mempunyai kuasa untuk melakukan operasi pemotongan elektrik melibatkan premis yang dipercayai menjalankan aktiviti perjudian di negeri ini dan ia dilakukan mengikut undang-undang.

Ketua Polis Johor Datuk Ayob Khan Mydin Pitchay berkata, operasi pemotongan bekalan elektrik ke atas premis yang terlibat aktiviti perjudian dilakukan mengikut Akta Rumah Judi Terbuka 1953 dan Seksyen 38 Akta Bekalan Elektrik 1990.

Beliau berkata, terdapat pemilik premis membuat aduan dan menggunakan perkhidmatan Ahli Dewan Undangan Negeri (ADUN) bagi meminta penjelasan kepada pihak polis berhubung perkara itu.

“Memang ada aduan daripada pemilik-pemilik premis dan ada juga yang menggunakan khidmat ADUN untuk menelefon pihak kami (polis) bagi mendapatkan penjelasan mengapa premis mereka dipotong bekalan elektrik.

“Dalam operasi-operasi (di premis) sama ada melibatkan kedai tambah nilai kad prabayar telefon bimbit dan kedai runcit yang terlibat aktiviti judi, kita memang ada kuasa dan polis boleh mohon kepada Tenaga Nasional Berhad (TNB) untuk memotong elektrik premis terlibat yang menjalankan aktiviti perjudian. Jadi, kalau mahu berniaga, sila berniaga betul-betul dan jangan di luar merupakan kedai tambah nilai dan kedai runcit tetapi di dalam menyediakan tempat untuk berjudi,” katanya pada sidang media di sini hari ini.

Ayob Khan berkata demikian ketika diminta mengulas sekiranya menerima aduan daripada pemilik premis berhubung pemotongan bekalan elektrik bagi operasi perjudian.

Baru-baru ini, beliau memberitahu seramai 549 penjaga premis dan 156 pemain judi ditahan dalam 525 serbuan yang dilakukan pihaknya sejak 1 Januari hingga 31 Julai lepas, manakala 74 daripada 244 permohonan yang dikemukakan kepada TNB bagi pemotongan bekalan elektrik telah diluluskan pihak itu, dalam tempoh sama.

Sehubungan itu, beliau berkata operasi bagi membanteras aktiviti judi dilakukan berterusan pihaknya sekali gus memberi amaran kepada pemilik premis supaya tidak melakukan aktiviti seumpama itu sekiranya tidak mahu bekalan elektrik dipotong atau lesen dibatalkan. – Bernama


BN jangka tanding 14 kerusi di Selangor

BANGI, 30 Zulkaedah 1444H, Isnin – Datuk Lokman Noor Adam menjangkakan Barisan Nasional (BN) akan bertanding sekurang-kurangnya 14 kerusi Dewan Undangan Negeri (DUN) pada Pilihan Raya Negeri (PRN) Selangor akan datang.

Ahli Majlis Kerja Tertinggi (MKT) UMNO itu berkata, parti itu sememangnya berhasrat bertanding satu kerusi DUN bagi setiap Parlimen di negeri ini.

Bagaimanapun katanya, kedudukan Pakatan Harapan (PH) kukuh selepas memenangi 16 daripada 22 kerusi Parlimen pada Pilihan Raya Umum ke-15 (PRU15) lalu.

“Hanya tinggal enam kerusi yang mereka (PH) tidak menang dan kita mahu ambil dari situ. Jadi, saya menjangkakan sekurangnya-kurangnya 12 hingga 14 kerusi DUN bakal ditandingi BN nanti,” katanya seperti dilapor media tempatan, hari ini.

Pada masa sama, beliau meminta semua penyokong BN dan PH terus memberi sokongan padu kepada calon Kerajaan Perpaduan untuk memastikan kemenangan pada PRN Selangor.

“Kalau semua penyokong BN memberikan sokongan padu kepada calon Kerajaan Perpaduan antara PH dan BN, kita ada peluang sebab kawasan Melayu kita masih lagi berpengaruh, manakala pengundi bukan Melayu pula 98 peratus bersama PH.

“Kalau kita gabungkan pengundi (BN dan PH), kita boleh menang dan mengekalkan kerajaan negeri sedia ada ini,” katanya.

Sultan Selangor, Sultan Sharafuddin Idris Shah berkenan membubarkan DUN Selangor Penggal ke-14 berkuatkuasa 23 Jun ini pada Istiadat Pengisytiharan Pembubaran di Istana Alam Shah, hari ini.

Pembubaran itu berkuatkuasa bagi memberi laluan kepada PRN yang dijangka akan berlangsung pada Julai ini.


JPJ tawar gantian dokumen secara percuma kepada mangsa banjir

BANGI, 20 Jamadilawal 1443H, Sabtu – Jabatan Pengangkutan Jalan (JPJ) menawarkan penggantian dokumen-dokumen penting secara percuma kepada mangsa yang terjejas banjir.

Keputusan itu sebagai tanda prihatin terhadap musibah banjir yang berlaku di beberapa kawasan dan negeri di Malaysia.

“JPJ melaksanakan inisiatif touch point terhadap semua mangsa banjir di lokaliti terlibat seluruh negara yang telah kehilangan atau kerosakan dokumen-dokumen penting JPJ seperti Lesen Memandu Malaysia (LMM), Lesen Kenderaan Motor (LKM), atau Sijil Pemilikan Kenderaan (VOC) secara percuma.

“Untuk itu, pemilik dokumen hanya perlu hadir mengemukakan dokumen asal yang telah rosak di mana-mana kaunter pejabat JPJ bagi mendapatkan salinan gantian yang baharu.

“Dokumen yang telah musnah atau hilang, pemilik hendaklah mengemukakan salinan laporan polis atau Borang Pendaftaran Mangsa Bencana (Pejabat Daerah atau Jabatan Kebajikan Masyarakat Malaysia) dan mengemukakannya sebagai bukti kehilangan bagi mendapatkan dokumen gantian yang baharu,” katanya dalam kenyataan, hari ini.

JPJ juga mengambil pendekatan untuk memberikan kelonggaran dari segi pemantauan, pematuhan dan penguatkuasaan terhadap mana-mana kenderaan perdagangan atau persendirian yang terlibat dalam operasi menyelamat.

Ia termasuk yang membawa bekalan bantuan kepada mangsa-mangsa banjir sehingga bencana terkawal sepenuhnya.


Jangan beri muka pihak luar persoal kedaulatan Sabah

BANGI, 27 Muharram 1442H, Selasa – Kerajaan Malaysia tetap kukuh tidak akan berunding atau melayan tuntutan mana-mana pihak ke atas Sabah, tegas Menteri Luar, Datuk Seri Hishammuddin Hussein.

Beliau berkata, Ketua Menteri Sabah, Datuk Seri Mohd Shafie Apdal perlu lebih tegas dan bukannya memberi muka kepada pihak luar yang cuba mempersoalkan kedaulatan Sabah.

“Sebelum ini saya telah tegaskan banyak kali, tuntutan Filipina ke atas Sabah tidak akan dilayan dan Sabah milik Malaysia buat selama-lamanya. Sebab itu, saya kecewa apabila Presiden Warisan, Shafie Apdal baru-baru ini mencadangkan agar kerajaan Malaysia berunding dengan kerajaan Filipina.

“Perlu difahami, tuntutan Filipina bukan sahaja tidak berasas, malah langsung tidak relevan. Malaysia tidak mengiktiraf tuntutan itu. Jadi, tiada sebab mengapa kita perlu berunding dengan mereka. Sekiranya kita buka ruang rundingan, itu bermakna Malaysia akui tuntutan tersebut mempunyai asas.

“Atau sebenarnya memang Shafie anggap tuntutan Filipina berasas?,” soalnya menerusi kenyataan di Facebook hari ini.

Beliau berkata demikian mengulas mengenai kenyataan Shafie yang mahu tuntutan Filipina ke atas Sabah harus dipadam menerusi rundingan kerajaan dengan kerajaan di antara Malaysia dan Filipina.

Sebelum ini, Shafie Apdal berkata, selagi tiada kata putus membabitkan kedua-dua negara, selagi itu Filipina menimbulkan provokasi.

Beliau menegaskan Filipina perlu diberi kefahaman jelas bahawa tidak timbul lagi isu tuntutan ke atas Sabah kerana kedudukan Sabah dalam Malaysia diiktiraf Pertubuhan Bangsa-Bangsa Bersatu (PBB).

Terdahulu, Jawatankuasa Hal Ehwal Luar Negara Filipina dilapor membenarkan cetakan peta Filipina meliputi kawasan 320 kilometer Zon Ekonomi Eksklusif (EEZ) dan Sabah di dalam pasport negara itu.

Tindakan itu dianggap satu bentuk provokasi Manila berhubung tuntutannya terhadap Sabah.


Ajar cara lolos ke Israel, calon Gerakan PRN Melaka wajar digugur

BANGI, 7 Rabiulakhir 1443H, Jumaat – Tindakan biadab calon Perikatan Nasional (PN) bagi Dewan Undangan Negeri (DUN) Kota Laksamana, Fong Khai Ling yang seolah-olah mengajar rakyat di negara ini untuk lolos ke negara haram Israel menggunakan pasport Malaysia amat mengecewakan.

Meskipun sudah memohon maaf secara terbuka berhubung tindakannya sebelum ini, namun perkara itu sedikit sebanyak mengguris hati rakyat di negara ini yang majoritinya beragama Islam.

Berikutan itu, Pengerusi Pertubuhan Kebajikan Amal Sejagat Malaysia (Amal Sejagat), Cikgu Izzat Johari menggesa Suruhanjaya Pilihan Raya (SPR) bertindak menggugurkan pencalonan Khai Ling daripada menyertai Pilihan Raya Negeri (PRN) Melaka.

“Mohon PDRM ambil tindakan segera dan beri amaran keras kepada mana-mana yang cuba menjadi pembelot negara!

“SPR wajar gugurkan pencalonan daripada calon PN ini kerana jelas menentang kepada Perlembagaan dan undang-undang kedaulatan negara!” tegasnya menerusi kenyataan di Facebook, hari ini.

Sebelum itu, tersebar semula video berdurasi satu minit yang memaparkan perkongsian daripada Khai Ling yang dikatakan secara terang-terang mengajar rakyat di negara ini melanggar undang-undang.

Bagaimanapun, calon Gerakan itu menegaskan beliau tidak berniat untuk mempersendakan pendirian umat Islam terhadap Israel.

“Saya tiada niat untuk mencabar undang-undang Malaysia yang telah menetapkan negara Israel tidak boleh dilawati oleh rakyat negara ini.

“Saya memahami tiada hubungan diplomatik antara negara Malaysia dan Israel,” katanya.


17.3 peratus kanak-kanak terima vaksin COVID-19

KUALA LUMPUR, 21 Rejab 1443H, Rabu –  Sebanyak 615,671 individu atau 17.3 peratus populasi kanak-kanak berusia lima hingga 11 tahun di Malaysia telah menerima dos pertama vaksin COVID-19 melalui Program Imunisasi COVID-19 Kebangsaan Kanak-kanak (PICKids) setakat semalam.

Berdasarkan data menerusi laman web COVIDNOW, sejumlah 14,176,241 atau 60.3 peratus populasi dewasa di dalam negara pula telah menerima dos penggalak COVID-19 dan seramai 22,945,612 atau 97.5 peratus lengkap vaksinasi manakala 23,223,983 atau 98.7 peratus telah menerima sekurang-kurangnya satu dos.

Bagi remaja berusia 12 hingga 17 tahun, sejumlah 2,799,326 individu atau 90 peratus daripada kumpulan itu telah melengkapkan vaksinasi mereka manakala 2,888,143 atau 92.9 peratus menerima sekurang-kurangnya satu dos vaksin.

Sebanyak 147,742 dos suntikan vaksin telah diberikan semalam melibatkan 51,849 suntikan dos pertama, 613 suntikan dos lengkap dan 95,280 suntikan dos penggalak menjadikan jumlah kumulatif vaksin bagi Program Imunisasi COVID-19 Kebangsaan (PICK) kini meningkat kepada 66,441,964.

Sementara itu, menurut portal GitHub Kementerian Kesihatan, 43 kes kematian akibat COVID-19 direkodkan semalam dengan Sabah melaporkan 12 kes, diikuti Johor (sembilan), Selangor dan Negeri Sembilan (empat), tiga kes masing-masing di Kedah, Kelantan dan Pulau Pinang, dua kes masing-masing di Melaka dan Perak manakala satu kes di Kuala Lumpur. – Bernama


Zionis ceroboh hospital cari pemuda Palestin parah ditembak

RAMALLAH, 29 Zulkaedah 1442H, Sabtu – Rejim penjajah Israel menyerbu Hospital Makassed di Baitulmaqdis Timur malam tadi, mencari seorang pemuda Palestin yang cedera parah akibat ditembak rejim ketika pertempuran di kejiranan Silwan.

Menurut sumber perubatan, seorang pemuda dibawa ke hospital Makassed dalam keadaan parah selepas ditembak pasukan pengganas Israel.

Tidak lama kemudian, rejim menyerbu hospital untuk mencari mangsa dan memasuki semua tingkat bangunan sehingga mencetuskan panik puluhan pesakit lain yang menerima rawatan.

Difahamkan, kumpulan pemuda Silwan bertempur dengan pasukan Israel yang menyerang kawasan kejiranan dan memprovokasi penduduk Palestin.

Rejim kemudiannya bertindak melepaskan gas pemedih mata ke arah mereka dan rumah di kejiranan itu, selain memasang kamera pengawasan bagi memantau penduduk di kawasan terbabit.

Malah, rejim penjajah turut bertindak menyerang sebuah trak, termasuk menyembur air kotor dan busuk di setiap rumah serta jalan di Silwan. –  Agensi


Kelebihan Hari Arafah

1. TIDAK lama lagi kita akan masuk pada Hari Arafah. Hari di mana Allah Taala sendiri mendekati hamba-hambanya. Perkara ini disebutkan dalam hadis yang sahih. Sabda Rasulullah ﷺ:

ما من يوم أكثر من أن يعتق الله فيه عبدا من النار من يوم عرفة، وإنه ليدنو ثم يباهي بهم الملائكة فيقول: ما أراد هؤلاء؟

“Tidak ada hari yang paling banyak Allah membebaskan hambanya dari neraka seperti Hari Arafah. Pada hari tersebut Allah mendekati mereka dan berbangga dengan mereka (hamba-hambanya) di sisi malaikat dan berkata: Apa yang mereka mahukan?” (Sahih Muslim)

2. Hari Arafah ini tidak sama dengan malam Lailatul Qadar. Andai malam Lailatul Qadar dirahsiakan dari hamba-hambanya, maka pada hari Arafah ini kita telah pun maklum mengenai waktunya.

3. Justeru pada Hari Arafah ini, perbanyakkanlah berdoa. Ini kerana, menurut Rasulullah, sebaik-baik doa adalah doa pada Hari Arafah. Sabda Baginda:

: خير الدعاء دعاء يوم عرفة، وخير ما قلت أنا والنبيون من قبلي لا إله إلا الله وحده لا شريك له له الملك وله الحمد وهو على كل شيء قدير

“Sebaik-baik doa adalah doa pada hari Arafah. Dan sebaik-baik zikir yang aku sebutkan dan juga para Nabi yang terdahulu sebelumku adalah (zikir):

4. Bagi yang mampu berpuasa, maka berpuasalah. Kerana Rasulullah bersabda, mereka yang berpuasa pada Hari Arafah, Allah akan menghapuskan dosa mereka. Sabda Baginda:

صيامُ يومِ عرفةَ، أَحتسبُ على اللهِ أن يُكفِّرَ السنةَ التي قبلَه والسنةَ التي بعده

“Puasa pada hari Arafah, aku berharap Allah akan mengampunkan dosa tahun terdahulu dan dosa selepas daripadanya.” (Sahih Muslim)

Semoga Allah membimbing kita.

Dr Ahmad Sanusi Azmi


Sistem kehakiman terima tempias dahsyat kerana porak-peranda politik

Oleh Athirah Huda Zalhe

BANGI, 21 Ramadan 1444H, Rabu – Suasana politik Malaysia yang porak-peranda telah memberikan ‘tempias’ yang sangat dahsyat kepada imej dan kedudukan sistem kehakiman negara.

Amir gerakan Islam, Ikatan Muslimin Malaysia (ISMA), Ustaz Abdullah Zaik Abdul Rahman berkata, institusi kehakiman seolah-olah menjadi instrumen atau ‘alat’ kepada ahli politik, khususnya penguasa negara.

Buktinya, institusi keadilan itu sering dipertikaikan kewibawaan dan diperkotak-katikkan integritinya oleh pemain politik apabila ada dalam kalangan pemimpin mereka yang dituduh di mahkamah.

“Kita dapat lihat dengan jelas apabila keputusan mahkamah memihak kepada mereka, mereka akan kata mahkamah itu adil.

“Dan jika keputusan mahkamah tidak memihak kepada mereka, mereka mengatakan tidak dapat keadilan yang sepatutnya,” katanya dalam siaran langsung di laman Facebook, hari ini.

Bukan hanya mempertikai kewibawaan mahkamah, Abdullah Zaik berkata, sistem kehakiman juga dijadikan permainan golongan politik yang sesuka hati menekan dan menukar ganti hakim untuk tujuan melaksanakan agenda politik mereka yang memerintah.

“Sebagai orang awam, kita mungkin berfikir adakah institusi kehakiman ini masih boleh dipercayai, oleh kerana terlalu banyak pertikaian, mempersoalkan kewibawaan insititusi kehakiman disebabkan seorang dua tokoh politik yang dihadapkan ke mahkamah.

“Maka, parti-parti terlibat mewakili kepimpinan masing-masing mempertikaikan keputusan mahkamah.

“Jadi, sejauh mana mahkamah boleh mengekalkan kewibawaannya untuk bertindak, membuat keputusan secara adil dan saksama tanpa dipengaruhi tekanan serta permainan politik, khususnya yang berkuasa,” katanya.

Sekiranya amalan itu berterusan menjadi fenomena, Abdullah Zaik bimbang negara bukan hanya akan berdepan masalah politik, tetapi juga berisiko menghadapi satu krisis kepercayaan yang besar kepada sistem kehakiman.

“Tidakkah persoalan mempertahankan kebebasan atau integriti sistem kehakiman ini menjadi tanggungjawab semua pihak?

“Jadi, kalau kita tidak mengambil berat perkara ini, nescaya kepercayaan kepada sistem kehakiman negara akan terjejas teruk,” katanya.


ISMA gesa gubal perundangan, arak kini dijual 200 meter dari penempatan Islam

Oleh: Zuhayati Yazid

BANGI, 3 Rejab 1443H, Sabtu – Pihak berkuasa tempatan (PBT) perlu memperhalusi dan meminda undang-undang berkenaan arak agar penjualannya di kawasan penempatan majoriti Islam dikawal.

Gesaan itu dinyatakan gerakan Islam, Ikatan Muslimin Malaysia (ISMA) yang melihat keadaan semasa lebih banyak membawa kepada kemudaratan, kerosakan sosial, moral dan kematian akibat pengambilan arak yang tidak dikawal.

Naib Presiden ISMA, Ustaz Mohd Noor Azib Asmangi berkata, undang-undang sedia ada sudah terlalu lama dan perlu digubal mengikut kesesuaian keadaan semasa.

“Keadaan ini memerlukan semua pihak buka mata dan perlu diambil perhatian dengan meneliti semula agar bersesuaian keadaan semasa dan penguatkuasaan boleh diambil.

“Undang-undang sedia hanya menetapkan premis jualan arak haruslah 200 meter daripada kawasan perumahan tetapi isunya hari ini penjualan dilakukan secara terbuka, di penempatan yang majoriti Islam kebanyakan jenis rumah kedai atau rumah kos rendah.

“Selain itu kebanyakan yang menjual arak ini terdiri daripada kedai serbaneka, kedai-kedai ubat, runcit dan ada juga membabitkan pekerja beragama Islam,” katanya kepada Ismaweb.net, hari ini.

Terdahulu beliau melancarkan kempen Malaysia Sejahtera Tanpa Arak yang berlangsung di Bangi Resort Hotel, di sini hari ini.

Katanya lagi, penjualan yang terbuka di kawasan penempatan Islam dan Melayu hanya membuka ruang kepada golongan muda kemudahan mendapatkan bekalan arak secara mudah sedangkan dari segi perundangan ia tidak patut berlaku.

“Kita orang Melayu dan Islam terus terbuai dan merasakan pengambilan arak tersebut sesuatu yang biasa dan menjadi trend, sedangkan ia adalah perkara yang membawa banyak kemudaratan daripada manfaat,” katanya.

Justeru, Ustaz Mohd Noor Azib menyeru perkara ini diambil perhatian dan undang-undang bersesuaian digubal agar penguatkuasaan boleh dilaksanakan secara tegas serta adil.

Katanya, satu kajian perlu dilakukan semula berkenaan peraturan penjualan arak dan minuman keras sehingga satu garis panduan baharu diwujudkan.


PAS nafi khabar angin tidak puas hati pembahagian kerusi PRN Johor

JOHOR BAHRU, 10 Rejab 1443H, Sabtu – PAS menafikan khabar angin bahawa parti itu tidak berpuas hati dengan pembahagian kerusi dalam kalangan parti komponen Perikatan Nasional (PN) pada Pilihan Raya Negeri (PRN) Johor, 12 Mac depan.

Pengarah Pilihan Raya PAS Pusat, Datuk Seri Muhammad Sanusi Md Nor menjelaskan, rundingan pengagihan kerusi masih berjalan dan jumlah sebenar kerusi yang akan ditandingi parti-parti komponen PN ketika ini belum ditentukan.

“Tidak (wujud isu ketidakpuasan hati), rundingan kerusi tidak selesai lagi… begitu juga calon, dapat kerusi baharu kita sedia calon.

“Parti-parti yang berkolaborasi dalam PN sedang berunding, agihan kerusi berdasarkan kriteria contohnya kekuatan jentera sesuatu parti di tempat itu, penerimaan pengundi pada calon yang akan dikemukakan, benda-benda itu sedang dipertimbangkan,” katanya pada sidang media selepas Majlis Sarapan Silaturahim Jentera Pilihan Raya PN Parlimen Pulai, hari ini.

Beliau berkata demikian ketika diminta mengulas mengenai khabar angin PAS tidak berpuas hati dengan jumlah kerusi yang diberikan pada PRN Johor.

Menteri Besar Kedah itu berkata, calon PAS yang akan bertanding pada PRN Johor adalah terdiri daripada golongan profesional dan orang muda.

Manakala jentera PAS seluruh negara bersedia membantu dalam PRN Johor, namun jumlahnya belum dipastikan kerana bergantung kepada prosedur operasi standard (SOP).

Sementara itu, Ahli Dewan Undangan Negeri (ADUN) Jeneri itu berkata, PAS mengharapkan agar kerjasama dalam PN akan membawa kejayaan pada PRN Johor dan meminta rakyat Johor untuk bersama PN membuat pilihan baharu bagi membentuk kerajaan lebih stabil.

“Saya rasa dalam PN, kestabilan dan keharmonian dapat dipupuk dengan lebih baik seperti yang berlaku di negeri lain,” katanya. – Bernama


Maritim tahan bot nelayan gajikan PATI

GEORGE TOWN, 3 Zulhijjah 1441H, Jumaat – Agensi Penguatkuasaan Maritim Malaysia (Maritim) Pulau Pinang menahan sebuah bot nelayan tempatan Kelas A yang menggajikan pendatang asing tanpa izin (PATI) dalam Op Benteng di kedudukan 0.5 batu nautika di Barat Laut Pulau Tikus, di sini semalam.

Pengarahnya Kapt Hamizan Harun berkata pasukannya yang sedang membuat rondaan telah menahan bot dinaiki seorang tekong dan lima awak-awak yang kesemuanya berusia antara 19 dan 37 tahun itu pada pukul 3.00 petang ketika mereka sedang leka menangkap ikan di kawasan perairan itu.

“Pemeriksaan lanjut mendapati empat daripada awak-awak itu adalah warga Myanmar dan tidak mempunyai dokumen perjalanan atau permit bekerja manakala tekong dan seorang lagi awak-awak merupakan warga tempatan. Semua mereka ditahan untuk siasatan lanjut,” katanya dalam kenaytaan hari ini.

Beliau berkata pihaknya turut merampas dua pukat hanyut, tiga tong ikan, satu motor penarik pukat dan peralatan lain yang dibawa ke Jeti Pasukan Polis Marin (PPM) Batu Uban bagi tindakan lanjut.

Menurutnya, kes itu disiasat menurut Seksyen 8(b) Akta Perikanan 1985 kerana menggunakan kru warga asing tanpa kebenaran bertulis daripada Ketua Pengarah Perikanan Malaysia dan Seksyen 6(1)(c) Akta Imigresen 1959/63 kerana tinggal dan berada di Malaysia tanpa pas atau permit yang sah. – Bernama


UK henti sekat kemasukan 11 negara dari senarai merah

LONDON, 10 Jamadilawal 1443H, Rabu – Kerajaan Britain mengeluarkan semua 11 negara daripada senarai merah perjalanan COVID-19 mulai hari ini.

Ini kerana kini terdapat penularan komuniti Omicron di Britain, kata Setiausaha Kesihatan, Sajid Javid kepada Parlimen.

“Sekarang terdapat penularan komuniti Omicron di UK dan Omicron telah tersebar dengan begitu meluas ke seluruh dunia, senarai merah perjalanan kini kurang berkesan dalam memperlahankan penularan Omicron dari luar negara.

“Kami akan mengeluarkan kesemua 11 negara daripada senarai merah perjalanan berkuat kuasa mulai 4 pagi,” katanya.

Kesemua 11 negara berkenaan ialah Angola, Botswana, Eswatini, Lesotho, Malawi, Mozambique, Namibia, Nigeria, Afrika Selatan, Zambia dan Zimbabwe.

Varian Omicron baharu pertama kali dikesan di selatan Afrika dan Hong Kong.

Kerajaan Britain menambah 11 negara Afrika ke senarai merahnya sejak akhir November, ia bermakna hanya warga United Kingdom (UK) atau penduduk yang tiba dari negara itu dibenarkan masuk dan kuarantin di sebuah hotel.

Britain mencatatkan lebih 4,700 kes Omicron, dengan 10 orang dimasukkan ke hospital dan seorang meninggal dunia selepas dijangkiti varian itu.

Selasa lalu, Perdana Menteri, Boris Johnson berkata, Britain menghadapi ‘lonjakan besar’ dalam kes Omicron. – Agensi


KPDNHEP kaji harga, kos kit ujian COVID-19

PUTRAJAYA, 5 Muharram 1443H, Sabtu – Kementerian Perdagangan dalam Negeri dan Hal Ehwal Pengguna (KPDNHEP) bekerjasama dengan Kementerian Kesihatan (KKM) mengkaji harga dan kos kit ujian kendiri COVID-19 untuk menentukan harga patut runcit demi kepentingan pengguna.

Menteri Perdagangan dalam Negeri dan Hal Ehwal Pengguna Datuk Seri Alexander Nanta Linggi berkata tujuan kajian adalah untuk menentukan harga runcit alat ujian kendiri COVID-19 pada harga yang bersesuaian dan tidak membebankan pengguna.

“KPDNHEP sedang menjalankan libat urus dan kajian kos dan harga serta bekalan alat ujian kendiri COVID-19 terhadap syarikat-syarikat yang telah dilesenkan meliputi setiap rantaian pengedaran, pembekalan hingga peringkat runcit seperti farmasi dan klinik,” katanya dalam kenyataan di sini hari ini.

Nanta berkata kit ujian kendiri COVID-19 adalah keperluan penting kepada pengguna untuk mengurus dan menjaga keselamatan kesihatan secara kendiri dalam situasi semasa negara berhadapan dengan cabaran wabak COVID-19.

Pada masa sama, Nanta berkata KPDNHEP juga menyarankan agar pengguna lebih berhati-hati dengan pembelian kit ujian kendiri di pasaran dengan membuat rujukan di laman sesawang rasmi Pihak Berkuasa Peranti Perubatan (eng: Malaysia Device Authority-MDA) di pautan https://portal.mda.gov.my/ mengenai senarai syarikat yang telah diluluskan untuk mengedar dan menjual kit ujian bagi kegunaan awam. – Bernama


Darurat: Kerajaan awam berfungsi seperti biasa

KUALA LUMPUR, 28 Jamadilawal 1442H, Selasa – Tan Sri Muhyiddin Yassin berkata kerajaan awam akan terus berfungsi seperti biasa di peringkat persekutuan dan negeri sepanjang tempoh pelaksanaan darurat yang diisytiharkan bagi membendung pandemik COVID-19.

Perdana Menteri berkata Jemaah Menteri dalam nasihat kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berpendapat bahawa darurat seluruh negara perlu diisytiharkan memandangkan kes jangkitan semakin meningkat dan tidak menunjukkan tanda-tanda penurunan dalam masa terdekat.

“Oleh itu, kerajaan perlu mempunyai kuasa-kuasa tertentu bagi memastikan wabak ini dapat dibendung dengan lebih berkesan dan perkhidmatan kesihatan yang disampaikan rakyat tidak lumpuh.

“Jentera pentadbiran kerajaan Persekutuan dan negeri tidak akan terganggu dengan pengisytiharan proklamasi darurat,” katanya dalam perutusan khas sempena darurat yang disiarkan di stesen televisyen utama negara hari ini.

Al-Sultan Abdullah memberi perkenan Pengisytiharan Proklamasi Darurat dilaksanakan sehingga 1 Ogos sebagai langkah proaktif membendung wabak COVID-19 di Malaysia.

Datuk Pengelola Bijaya Diraja Istana Negara Datuk Ahmad Fadil Shamsuddin dalam kenyataan Istana Negara hari ini memaklumkan Seri Paduka memberi perkenan tempoh pelaksanaan darurat itu atau sehingga suatu tarikh yang lebih awal jika angka kes positif COVID-19 harian dapat dikawal dan diturunkan dengan berkesan. – Bernama


Turki ingin jalin hubungan baik dengan Israel?

ANKARA, 10 Jamadilawal 1442H, Jumaat – Presiden Recep Tayyip Erdogan hari ini berkata, Turki berhasrat untuk mempunyai hubungan yang lebih baik dengan negara pengganas Israel, sambil menambah perbincangan di peringkat kebijaksanaan tertinggi diteruskan antara kedua-dua belah pihak.

Kedua-dua negara mengalami kemerosotan dalam beberapa tahun belakangan ini, walaupun mempunyai hubungan komersial yang kuat, mengusir duta pada 2018.

Ankara berulang kali mengecam penjajahan Israel di Tebing Barat dan perlakuannya terhadap rakyat Palestin.

Sekiranya tidak ada masalah dengan pemimpin atasan, katanya, hubungan mereka mungkin sangat berbeza.

“Kami menghadapi masalah dengan pemimpin atasan,” kata Erdogan kepada wartawan di Istanbul selepas solat Jumaat.

Tambahnya lagi, dasar Israel terhadap Palestin ‘tidak dapat diterima’. – Agensi


Singapura buka pejabat perwakilan di Palestin

RAMALLAH, 22 Rabiulawal 1444H, Rabu – Republik Singapura kini membuka pejabat perwakilan baharu ke negara Palestin di bandar Ramallah, Tebing Barat.

Menteri Luar Negeri dan Ekspatriat, Riyat Maliki berkata, pembukaan pejabat itu dianggap satu peristiwa penting dalam pengiktirafan dan hubungan Singapura dengan Palestin.

Berucap dalam perasmian, beliau berhasrat supaya hubungan diplomatik dua hala dapat dicapat pada tahap yang lebih maju secepat mungkin.

Riyat menekankan kepentingan hubungan dua hala dengan Singapura dan peranan keduanya dalam meningkatkan kapasiti ramai pekerja dan pelajar Palestin.

Merujuk sokongan pembinaan kapasiti yang disediakan oleh Singapura kepada institusi kerajaan, beliau menegaskan bahawa kira-kira 600 kakitangan awam Palestin menerima latihan pembinaan kapasiti, termasuk jumlah pelajar yang diberikan biasiswa di universiti republik itu.

Katanya, Perdana Menteri Palestin, Mohammad Shtayyeh juga dijadualkan melawat Singapura pada 26 Oktober ini, sekali gus berharap lawatan itu mencapai kemuncak persefahaman.

Majlis perasmian semalam dihadiri Menteri Kedua bagi Hal Ehwal Luar Singapura, Mohamad Maliki Osman, Wakil Residen Singapura ke Palestin, Hawazi Daipi dan Pengarah Kehormat, Shireen Shelleh. – Agensi


Mesir pamer lebih 100 keranda Dinasti ke-26 tahun depan

CAIRO, 30 Rabiulawal 1442H, Isnin – Lebih daripada 100 keranda berusia 2,500 dipamerkan dalam penemuan terbaharu dan terbesar tahun ini di tanah perkuburan Saqqara Necropolis, Mesir.

Setiausaha Jeneral Majlis Tertinggi Antik, Mostafa Waziri berkata, keranda Dinasti ke-26 yang tertutup rapat, dicat dan terpelihara dengan baik itu lebih berkualiti berbanding penemuan sebelumnya.

Katanya, keadaan keranda itu membuktikan bahawa pemiliknya tergolong dalam keluarga berpangkat tinggi.

Mostafa berkata, sebanyak 59 keranda digali pada bulan Ogos di tapak warisan dunia Pertubuhan Pendidikan, Saintifik dan Kebudayaan Pertubuhan Bangsa-Bangsa Bersatu (UNESCO) itu.

Beliau menjangka lebih banyak harta akan dijumpai di tempat sama.

Keranda yang baharu ditemui termasuk mumia serta artifak berkaitan akan dipamerkan di Grand Egytian Museum, yang dijangka dibuka tahun depan. -Agensi


PM perlu bincang dengan KSN, KSU sebelum kecilkan Kabinet

BANGI, 29 Rabiulakhir 1444H, Khamis – Kerajaan perpaduan yang diketuai Perdana Menteri, Datuk Seri Anwar Ibrahim digesa berbincang dengan ketua setiausaha negara (KSN) dan ketua setiausaha kementerian (KSU) sebelum bertindak mengecilkan saiz Kabinet.

Presiden Kongres Kesatuan Pekerja-Pekerja Di Dalam Perkhidmatan Awam (Cuepacs), Datuk Adnan Mat berkata, pemerintah perlu berbincang dengan pihak berkenaan bagi memastikan dasar yang baik dan bermanfaat kepada rakyat tidak dibuang begitu sahaja hanya kerana mahu mengurangkan saiz Jemaah Menteri.

“Cuepacs juga tidak mahu keputusan terburu-buru mengganggu selain akan memberi kesan kepada dasar-dasar semasa yang sedang dilaksanakan penjawat awam.

“Sudah tentu ia memberi kesan kepada pencapaian atau sesetengah dasar itu akan tergantung dan tidak dapat mencapai hasil yang diingini,” katanya dalam kenyataan, hari ini.

Adnan menjelaskan, perbincangan dengan KSN dan KSU perlu bagi mengelakkan keputusan yang memberi kesan tidak positif kepada pentadbiran kerajaan.

“Hal ini sudah pasti memberi kesan kepada sistem penyampaian perkhidmatan kerajaan kepada rakyat yang pada akhirnya mencemarkan nama baik penjawat awam selaku kumpulan pelaksana,” tambahnya.

Pada 21 Oktober lalu, ketika berucap di Konvensyen Pakatan Harapan (PH) Nasional di Pusat Konvensyen Ipoh (ICC), Anwar menyatakan hasrat untuk mengecilkan saiz anggota Kabinet sekiranya diberikan mandat.

“Kalau mahu Anwar jadi Perdana Menteri, Kabinet mesti dikurangkan, gaji Perdana Menteri dan menteri mesti dikurangkan kerana kita perlu beri contoh yang baik,” kata Anwar.


Kerajaan campuran akan terus krisis, negara terpaksa hadap pergolakan baharu

Oleh Ainul Illia Meor Suzurudin

BANGI, 27 Rabiulakhir 1444H, Selasa – UMNO – dahulu parti terbesar orang Melayu – kini telah habis tempoh sah lakunya dan sedang menghadapi fasa-fasa akhir dalam hayatnya.

Sekiranya parti itu tidak mampu melakukan proses transformasi dan peremajaan, ia tidak mungkin mampu memenangi kembali hati rakyat, kata Amir gerakan Islam, Ikatan Muslimin Malaysia (ISMA), Ustaz Abdullah Zaik Abdul Rahman.

Beliau berkata, pada pilihan raya kali ini, rakyat dapat melihat dengan jelas krisis dalaman UMNO yang begitu teruk dan banyak.

Malangnya, Presiden UMNO begitu yakin mendesak Pilihan Raya Umum ke-15 (PRU15) dalam keadaan UMNO berdepan pelbagai isu yang tidak mungkin beliau jawab.

“Hari ini kita lihat seperti mana dijangka, UMNO tidak mampu menjawab persoalan dan isu yang ditimbulkan sebelum pilihan raya, dan ini telah memberi peluang kepada parti lain.

“Ini masalah Presiden UMNO sendiri dan kepemimpinan yang gagal menangani krisis dalam UMNO. Bagi saya, memang susah.

“Apatah lagi dengan tabiat UMNO yang telah lama bergelumang isu kepentingan peribadi, politik wang.Jadi logik apa yang berlaku semakin kusut sekarang. Itulah akibatnya,” katanya dalam temubual bersama TV Pertiwi, hari ini.

Mengulas lanjut, beliau berkata, desakan mengadakan PRU dipercayai atas sebab kemenangan pada Pilihan Raya Negeri (PRN) Johor dan Melaka, yang seolah-olah memihak kepada UMNO.

Walhal, situasi ketika itu sangat berbeza dengan PRU15, lebih-lebih lagi sekarang rakyat nampak semuanya demi kepentingan Datuk Seri Ahmad Zahid Hamidi dan kluster mahkamah.

“Dia (Zahid) buat keputusan do or die. Sehingga hari ini apa yang dicakap-cakap orang sebelum dan selepas pilihan raya adalah selari.

“Cakap-cakap mengenai kerjasama dia dengan Datuk Seri Anwar Ibrahim, maklumat sudah bocor, semua orang dah tahu. Tetapi jentera dia tak boleh jawab, presiden pun tak boleh jawab,” katanya.

Dek kerana itu, pola persaingan kali ini mendorong pengundi kepada Perikatan Nasional (PN) yang melibatkan gabungan antara Bersatu dan PAS.

“Sebenarnya yang mendapat untung adalah PAS. Orang takut pada Pakatan Harapan (PH) dan tak suka UMNO, maka orang pilih PN.

“Adakah itu formula atau penyelesaian yang dikehendaki untuk masa depan negara? Saya rasa tidak. Bukan itu formulanya. Kalau berlaku pembentukan kerajaan gabungan antara PH dan BN pun itu bukan kehendak rakyat.

“Apa yang rakyat nak tidak berlaku. Bukan ini yang dikehendaki apabila rakyat turun mengundi. Tetapi mereka terpaksa menerima apa yang akan berlaku,” katanya.

Sebaliknya, Ustaz Abdullah Zaik berkata, negara akan terus berdepan dengan masalah dan pergolakan yang baharu.

Malah, beliau menjangkakan situasi ketidakstabilan ini akan berlarutan selama dua penggal lagi.

“Sebab itu saya daripada awal jangka kita akan terus bergolak. Hanging government, akan berlaku kerajaan campuran, kerajaan campuran pun akan berlaku krisis.

“Kita sebenarnya masih jauh lagi daripada nak mencapai kestabilan. Justeru itu kita, pengundi, rakyat Malaysia atau ummah Islam perlu berfikir jauh. Bentuk semula struktur politik negara atas keruntuhan parti politik lama, rejim lama.

“Kita perlu membentuk dengan sengajanya struktur politik baharu yang betul-betul boleh membangunkan negara demi masa depan,” katanya.


PM Jepun dijangka umum letak jawatan

TOKYO, 9 Muharram 1442H, Jumaat – Perdana Menteri Jepun, Shinzo Abe dilaporkan mahu meletak jawatan selepas tahap kesihatannya makin memburuk, kata sumber yang dekat dengan seorang pegawai kanan Parti Liberal Demokrat (LDP).

Stesen penyiar NHK sebelum ini mengatakan Abe, yang telah berperang dengan penyakit kolitis ulseratif selama bertahun-tahun, ingin mengelak daripada menimbulkan masalah kepada pemerintahan kerana keadaannya itu.

Abe telah memerangi penyakit kolitis ulseratif selama bertahun-tahun dan ke hospital sebanyak dua kali baru-baru ini dalam masa seminggu sehingga menimbulkan pertanyaan sama ada beliau dapat bekerja hingga akhir tempoh sebagai pemimpin parti pemerintah.

Abe dijadualkan untuk mengadakan sidang akhbar pada jam 5 petang. (0800 GMT)

Laporan itu mencetuskan penurunan harga saham Tokyo dan kenaikan yen.

Ketika berita tersebar, penanda aras Nikkei Jepun .N225 turun 2.12% kepada 22.717.02, sementara Topix .TOPX turun 1.00% kepada 1,599.70.

Pengunduran Abe akan mencetuskan persaingan kepimpinan dalam LDP, yang pemenangnya mesti dipilih secara rasmi di Parlimen. – Agensi


Syria kecam hasrat Israel gandakan peneroka Yahudi di Bukit Golan

BEIRUT, 23 Jamadilawal 1443H, Selasa – Syria mengecam hasrat negara haram Israel untuk menggandakan jumlah peneroka Yahudi di Bukit Golan yang ditawan dalam tempoh lima tahun.

Damsyik menyifatkan, tindakan sedemikian sebagai peningkatan berbahaya dan tidak pernah berlaku sebelum ini, lapor media Syria.

“Syria mengutuk sekeras-kerasnya peningkatan berbahaya dan tidak pernah berlaku sebelum ini oleh pihak berkuasa pendudukan Israel di Golan,” kata agensi berita SANA yang dikendalikan kerajaan.

Susulan itu katanya, Damsyik akan berusaha menggunakan semua cara yang ada secara sah untuk merebut semula wilayah itu.

Sementara itu, Menteri Luar, Faisal Mekdad menyifatkan langkah Israel terhadap Syria sebagai penjenayah dan berkata, mereka melanggar Resolusi 497 PBB 1981 yang mengisytiharkan pengilhakan berkesan Israel terhadap Golan sebagai batal dan tidak sah.

Ahad lalu, Kabinet Israel meluluskan pelan tindakan untuk membina kira-kira 7,300 unit rumah tambahan di bukit tinggi strategik itu dalam satu langkah yang boleh mengetatkan cengkamannya di wilayah berkenaan.

Israel kerap melancarkan serangan terhadap apa yang disifatkan sebagai sasaran Iran di Syria, di mana tentera yang disokong Tehran termasuk Hizbullah Lubnan ditempatkan sejak sedekad lalu untuk menyokong Presiden Bashar al-Assad dalam perang Syria.

Negara pengganas Israel menguasai Dataran Tinggi Golan seluas 1,200 kilometer persegi (460 batu persegi) pada tahun 1981, tindakan yang tidak diiktiraf oleh masyarakat antarabangsa.

Syria menuntut Bukit Golan dikembalikan, yang juga menghadap ke Lubnan dan sempadan Jordan. – Agensi


Vaksin selamat untuk wanita hamil, tak menyebabkan keguguran atau kecacatan

Oleh Ainul Illia Meor Suzurudin

BANGI, 3 Muharram 1443H, Khamis – Wanita hamil tidak perlu bimbang dengan risiko suntikan vaksin COVID-19 kerana ia selamat dan tidak menyebabkan keguguran atau kecacatan.

Pakar Perunding Obstetrik dan Ginekologi Hospital Sultanah Bahiyah, Dr Murizah Mohd Zain berkata, mengikut laporan terbaharu daripada Kolej Diraja Obstetrik dan Ginekologi (RCOG), vaksin boleh diberikan kepada semua trimester kehamilan.

Untuk rekod, vaksin disarankan untuk diberi kepada ibu hamil antara 14 hingga 33 minggu.

Namun, mengikut garis panduan terbaharu, Kementerian Kesihatan Malaysia (KKM) turut selari dengan laporan RCOG yang mana menyatakan vaksinasi selepas minggu ke-33 kehamilan tidak bertentangan sepenuhnya dan boleh dibuat berdasarkan kes dengan penilaian manfaat dan risiko terhadap individu.

“Ibu hamil tidak perlu risau, vaksin tidak akan meningkatkan risiko keguguran atau kecacatan. Kalau kita tengok latar belakang risiko, seorang ibu hamil tidak ambil vaksin, kemungkinan dia untuk gugur adalah 15 peratus. Sementara ibu yang ambil vaksin, kemungkinan dia tetap sama.

“Data-data ini meyakinkan kita bahawa vaksin tidak memberi komplikasi. Jadi, kita tidak ragu ragu lagi untuk memberikan vaksin COVID-19.

“Tambahan pula jika dilihat dari segi struktur, vaksin ini bukanlah vaksin hidup. Salah satunya daripada teknologi Messenger Asid Ribonukleik atau mRNA seperti yang terkandung dalam vaksin Pfizer. Ia tidak akan ditransmisikan daripada uri kepada bayi itu. Jadi keseluruhanya ia adalah selamat,” katanya dalam program Agenda Pertiwi, malam ini.

Mengikut garis panduan KKM, vaksin yang diberikan untuk ibu hamil adalah daripada syarikat Pfizer-BioNTech, Sinovac dan AstraZeneca.

“Keutamaan kita adalah vaksin Pfizer, tetapi seandainya tiada vaksin Pfizer, boleh berikan apa sahaja vaksin COVID-19 yang diluluskan KKM kepada wanita hamil

“Harus diingat, tujuan utama vaksinasi adalah untuk melindungi ibu hamil daripada menerima jangkitan yang teruk.

“Suami tak perlu risau vaksin beri kemudaratan sama ada kepada isteri atau anak dalam kandungan. Vaksin ini kita beri untuk mencegah komplikasi lebih teruk. Perlindungan kepada ibu daripada jangkitan COVID-19 adalah prioriti sekarang,” katanya.

Sementara itu, beliau berkata, peningkatan kes COVID-19 membabitkan ibu hamil ketika ini berkait rapat dengan varian Delta.

Katanya, pada bulan Mac hanya seramai 200 ibu dijangkiti, namun ia meningkat kepada kira-kira 890 kes pada Jun dan Julai menjadikan jumlahnya empat kali ganda lebih tinggi berbanding varian tahun lalu.

Kajian daripada United Kingdom (UK) mendapati ibu hamil yang dijangkiti COVID-19, mendapat komplikasi lebih teruk, termasuk sistem ketahanan badan, jangkitan paru-paru dan kemasukan ke unit rawatan rapi (ICU). Secara tidak langsung ia beri kesan kepada bayi.

“Jika ibu hamil dapat jangkitan teruk, salah satu rawatan adalah kelahiran lebih awal demi menyelamatkan ibu.

“Ketika kehamilan baru 26 atau 28 minggu, ibu itu pula telah sampai ke kategori 4 hingga 5 COVID-19, maka kita terpaksa buat keputusan sukar melahirkan bayi awal walaupun bayi berada dalam keadaan tidak matang.

“Jika kandungan berusia 24-26 minggu, maka chance of survival menjadi sangat rendah. Mudaratnya adalah kepada kesihatan ibu dan bayi dalam kandungan itu,” katanya.

Semalam, KKM memaklumkan terdapat peningkatan mendadak dalam kes kematian dan jangkitan teruk melibatkan wanita hamil yang positif COVID-19.

Peningkatan itu di tengah-tengah kadar pendaftaran vaksinasi yang rendah di kalangan golongan itu.

KKM memaklumkan, hanya seramai 146,759 wanita hamil telah mendaftar untuk vaksinasi setakat 8 Ogos – dianggarkan 40 peratus daripada seluruh wanita hamil di Malaysia.

Daripada yang telah berdaftar, seramai 83,251 orang (57 peratus) telah menerima satu dos, manakala 20 peratus telah menerima dua dos.


Miliki majoriti belum tentu jadi PM, Anwar ‘alat’ percepat PRU15?

BANGI, 21 Safar 1442H, Jumaat – Tindakan Presiden PKR, Datuk Seri Anwar Ibrahim mendakwa, mendapat cukup sokongan dari Ahli Parlimen untuk menjatuhkan kerajaan sedia ada berkemungkinan membawa negara kepada Pilihan Raya Umum ke-15 (PRU15), dalam tempoh pandemik COVID-19.

Penganalisis politik, Dr Muhammad Fathi Yusof berkata, ini kerana, langkah Ahli Parlimen Port Dickson itu mempunyai pelbagai implikasi yang dilihat berdasarkan tiga kemungkinan.

“Pertamanya, jika dia benar-benar mempunyai sokongan, ia bermakna ada ahli Dewan Rakyat yang berubah angin dan melompat parti.

“Jika berlaku demikian, Tan Sri Muhyiddin Yassin dianggap sebagai hilang sokongan majoriti dan tidak layak menjadi Perdana Menteri,” katanya dalam kenyataan.

Dr Muhammad Fathi berkata, selaku Perdana Menteri, Muhyiddin boleh terus meletakkan jawatan atau meminta Yang di-Pertuan Agong untuk membubarkan Parlimen.

“Terpulang kepada YDPA sama ada memenuhi atau menolak permintaan itu.

“Jika permohonan ditolak, maka Anwar akan dilantik sebagai PM ke-9. Jika permohonan diterima, maka berlakulah PRU15,” katanya.

Beliau berkata, terdapat juga kemungkinan Anwar mempunyai sokongan untuk menjatuhkan Muhyiddin, tetapi tidak untuk jawatan Perdana Menteri.

“Kenapa berlaku demikian? Tidak mustahil mereka yang menyatakan sokongan kepada Anwar berbuat demikian semata-mata untuk memastikan berlaku PRU lebih awal.

“Berdasarkan beberapa kenyataan umum, kelihatan tokoh-tokoh dari UMNO sangat mengharapkan agar PRU diadakan segera. Sokongan kepada Anwar hanya alat untuk mencapai cita-cita.

“Jika demikian, maka Anwar mungkin berjaya menjatuhkan kerajaan Perikatan Nasional (PN), tetapi gagal untuk menubuhkan kerajaan dan akhirnya PRU15 tidak lagi boleh dielakkan,” katanya.

Pada masa sama, Dr Muhammad Fath turut tidak menolak kemungkinan ada elemen tertentu dalam UMNO yang sememangnya menyokong Anwar menubuhkan kerajaan baharu.

“Lantas bila hasrat itu dipersembah kepada YDPA, maka dengan sendirinya kerajaan PN jatuh.

“Tetapi pada saat rundingan untuk menubuhkan kerajaan, wujud konflik khususnya antara elemen UMNO dan DAP yang pada zahirnya amat sukar untuk bergabung.

“Keadaan yang kusut demikian jika tidak dapat dirungkaikan akan membawa kepada PRU15 dalam tempoh terdekat,” katanya.

Anwar dalam satu kenyataan semalam mendakwa, telah mendapat perkenan untuk menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah pada Selasa depan.

Katanya, beliau akan mempersembahkan keterangan lengkap mengenai jumlah majoriti Ahli Parlimen yang dinyatakan sebelum ini, pada majlis menghadap itu.


Persaingan UMNO-PAS bukan ijtihad politik: Annuar Musa

BANGI, 22 Zulhijjah 1444H, Selasa – Pengerusi Muafakat Nasional (MN), Tan Sri Annuar Musa menolak pendapat bahawa persaingan antara UMNO dan PAS ketika ini adalah ijtihad politik, yang didakwa sebagai perlumbaan melakukan kebaikan.

Beliau berkata, pendapat itu bukan sahaja mengelirukan, bahkan tidak diperlukan selain berfahaman songsang yang bersifat ‘matlamat menghalalkan cara’.

Menurut Annuar, persaingan antara kedua-dua parti sebenarnya tidak diperlukan dan sepatutnya boleh diubah berdasarkan kepada prinsip ta’awun (kerjasama) atau ta’ayush (wujud bersama).

“Ta’awun dan ta’ayush sebenarnya sudah terlaksana melalui gagasan Muafakat Nasional, tapi telah digagalkan atas kepentingan individu dan bukan atas kepentingan dan prinsip Islam.

“Sekarang ada individu yang cuba mereka-reka istilah bagi menghalalkan tindakan yang salah dan telah membawa padah,” katanya dalam kenyataan, hari ini.

Terdahulu, Setiausaha Agung UMNO, Datuk Dr Asyraf Wajdi Dusuki dilaporkan berkata, persaingan antara UMNO dan PAS adalah ijtihad politik iaitu perlumbaan melakukan kebaikan.

“Bukannya permusuhan akidah Islam atau bukan,” kata Asyraf dalam hantaran di Facebooknya pada Selasa.

Kenyataan beliau itu dipercayai merujuk kepada situasi perbalahan politik antara pemimpin kedua-dua parti itu menjelang Pilihan Raya Negeri (PRN), termasuk kenyataan sensitif melabel individu lain sebagai musuh Islam.


12 maut pertempuran antara puak di Darfur

KAHERAH, 3 Jamadilakhir 1444H, Selasa – Keganasan puak di wilayah Darfur yang sudah lama bergolak di Sudan membunuh sekurang-kurangnya 12 orang sejak beberapa hari lalu.

Jurucakap Penyelaras Am untuk Pelarian dan Orang Kehilangan Tempat Tinggal di Darfur, Adam Regal berkata, pertempuran antara pengembala dan petani di kawasan Beleil di wilayah Darfur Selatan juga mencederakan sekurang-kurangnya 42 orang.

Pihak berkuasa tempatan berkata, pertempuran itu berpunca daripada percubaan pengembala untuk merompak sebuah beca bermotor (tuk-tuk) di kampung Amouri.

Pertempuran semakin memuncak pada Khamis dan Jumaat apabila pengembala dan penduduk tempatan berbalas serangan.

Sabtu lalu, pihak berkuasa mengisytiharkan darurat dan mengenakan perintah berkurung pada waktu malam di Beleil untuk membantu menghentikan pertempuran.

Regal berkata, kumpulan bantuan mendapati 12 orang terbunuh dalam pertempuran itu dan jumlahnya mungkin lebih tinggi.

Katanya, banyak kampung di kawasan itu dibakar mahupun dirompak.

“Ratusan keluarga kehilangan tempat tinggal dan berlindung di Nyala, ibu kota wilayah Darfur Selatan,” katanya.

Keganasan itu adalah yang terbaharu menggegarkan Darfur dalam beberapa bulan kebelakangan ini.

Pada November, sekurang-kurangnya 48 orang terbunuh dalam pertempuran puak di wilayah Darfur Tengah.

Wilayah itu dilanda pertumpahan darah pada 2003 apabila pemberontak dari komuniti tengah dan sub-Sahara Afrika melancarkan pemberontakan yang mendakwa kerajaan yang dikuasai Arab Saudi di Khartoum melakukan diskriminasi dan pengabaian. – Agensi


Harga makanan melonjak, Afghanistan berdepan krisis teruk

KABUL, 24 Muharram 1443H, Khamis – Pertubuhan Bangsa-Bangsa Bersatu (PBB) memberi amaran Afghanistan kemungkinan berdepan krisis makanan dalam tempoh sebulan, ketika Taliban berusaha membentuk kerajaan baru untuk menguruskan negara itu.

“Situasi … dari perspektif kemanusiaan terus menjadi sangat tegang,” kata Koordinator Kemanusiaan PBB d di Afghanistan, Ramiz Alakbarov.

Beliau menambah lebih daripada separuh kanak-kanak di negara itu telah pun bergelut untuk mencari hidangan seterusnya.

Memetik laporan Al Jazeera, harga makanan di Afghanistan meningkat sekitar 50 peratus sementara petrol sebanyak 75 peratus belakangan ini.

Dengan kebanyakan bantuan antarabangsa ditutup, Alakbarov berkata, perkhidmatan kerajaan tidak dapat berfungsi dan kakitangan awam tidak menerima gaji mereka.

Taliban masih belum membentuk kerajaan baru dan pengiktirafan antarabangsa mereka masih dipersoalkan, yang menghalang penyambungan semula bantuan asing.

Sementara itu, penerbangan Qatar Airways telah mendarat di Kabul dengan membawa pasukan yang akan membantu menjadikan lapangan terbang kembali beroperasi sebagai jalan penyelamat. – Agensi


Duit raya: Adat, hadiah dan pertimbangan syariah

DUIT raya sebagai adat dan hadiah, perlu diteliti hikmahnya dan maslahatnya, serta perlu dipastikan ia tidak membawa masalah lain

Timbul baru-baru ini isu kedudukan duit raya yang kita amalkan dalam adat setempat di Malaysia khususnya. Sejauhmana relevannya dalam situasi kita?

1. Saya berpandangan duit raya ini sebagai satu gambaran perkongsian kegembiraan, serta membahagiakan orang lain (terutama kanak-kanak dan sanak keluarga atau golongan yang tua) yang merupakan salah satu aplikasi amalan yang afdhal dilakukan seperti dalam hadis Nabi SAW (Hadis Hasan, Riwayat At-Tabrani)

Hari Raya adalah hari kegembiraan, makan dan minum serta hari untuk berbahagia. Adat di Malaysia seperti duit raya, mengunjungi rumah ke rumah dan ziarah sanak saudara, adalah termasuk dalam kategori penzahiran kegembiraan di samping menghubungkan silaturahim sesama keluarga.

Namun dalam meneliti adat ini, hukum asalnya bergantung kepada matlamat dan hikmah yang ingin dicapai.

Selagi ia tidak memberatkan, menyusahkan, dan benar-benar mencapai maslahat yang diniatkan, maka ia boleh dimasukkan dalam kategori adat yang digalakkan.

2. Duit raya tidak sesuai dianggap sedekah kerana ia merendahkan martabat orang yang menerimanya.

Saya lebih cenderung untuk menganggap duit raya sebagai hadiah kepada penerima, samada ia kepada kanak-kanak atau orang tua. Kanak-kanak sebagai tanda hadiah kejayaan mereka menempuh bulan Ramadan, adapun untuk orang tua pula sebagai hadiah penghargaan dan tanda ingatan kepada mereka atas sumbangan dan pengorbanan mereka selama ini dalam memacu bahtera kehidupan.

Jika duit raya dianggap sebagai sedekah, mengikut piawaian syariah, sedekah hanya layak kepada 8 asnaf yang dinyatakan dalam Al-Quran. Jadi kanak-kanak yang menerima itu boleh jadi tidak termasuk dalam piawaian asnaf itu, dalam masa yang sama kita telah meletakkan status penerima itu dalam status penerima sedekah. Sedangkan si bapa kepada anak itu pula memberikan duit raya kepada anak-anak kita.

Oleh itu, meletakkan niat sebagai hadiah itu lebih murni, menjaga hati dan perasaan orang lain, serta menggalakkan budaya berkongsi kegembiraan di dalam suasana hari raya. Ia juga bersesuaian dengan saranan Rasulullah SAW bahawa : “Tahaadu tahaabbu” iaitu “Salinglah memberi hadiah, agar kamu saling berkasih sayang”.

3. Dalam menjalani adat dan budaya Melayu ini, tidak sepatutnya pula kita melangkaui garis syariat yang telah ditetapkan. Termasuklah di dalamnya menjaga air muka orang lain, dan tidak pula mewajibkan perkara-perkara harus atau sunat.

Jadi walaupun kita nyatakan ia digalakkan, tetapi ia perlu ditanggapi dalam suasana harmoni, tidak memberat-beratkan dan tidak bawa kepada masalah yang lain. Jika ia memberatkan, dan menyusahkan, maka ia menghilangkan tujuan hari raya itu sendiri iaitu bergembira dan berbahagia.

Justeru anak-anak perlu diajar untuk tidak meminta-minta kerana dikhuatiri akan menjatuhkan air muka orang lain, dan tidak pula membanding-bandingkan duit raya yang diterima daripada pihak-pihak yang lain.

Anak-anak perlu diajar untuk menerima hadiah seadanya, dan perlu difahamkan bahawa hari raya adalah hari untuk bersama menyambut kegembiraan, makan dan minum, menghubungkan silaturrahim dan bukanlah hari untuk mengumpul duit semata-mata.

Ustaz Syamil Esa


Ahmad Fadhli macam bayi, menangis minta perhatian

Oleh Ainul Illia Meor Suzurudin

BANGI, 4 Safar 1445H, Isnin – Cadangan untuk menggunakan logo dan tema Hari Kebangsaan berbeza di peringkat negeri, berbanding dengan Persekutuan hanya menonjolkan ketidakmatangan Ketua Pemuda Perikatan Nasional (PN).

Sebelum ini, Ahmad Fadhli yang juga Ahli Parlimen Pasir Mas memaklumkan, negeri di bawah pentadbiran PN mungkin menggunakan logo dan tema Hari Kebangsaan yang berbeza untuk sambutan peringkat negeri, berbanding menggunakan logo dan tema yang diumumkan di peringkat Persekutuan.

Beliau berkata, Perlis, Kedah, Kelantan dan Terengganu yang diperintah parti itu berkemungkinan menggunakan logo dan tema alternatif yang dilancarkan Pemuda PN.

Katanya, logo yang diperkenalkan Pemuda PN berteraskan bunga raya dengan lima kelopak yang menjadi bunga kebangsaan serta mengambil elemen warna terdapat pada Jalur Gemilang dengan tema ‘Teguh Muafakat Malaysia Sejahtera’.

Menyifatkan tindakan itu sebagai kebudak-budakan, Naib Presiden BERJASA, Ir Ts Muhammad Lukman Al-Hakim Mohamad berkata, Ahmad Fadhli Shaari seolah mendambakan perhatian murahan rakyat Malaysia.

“Ia ibarat bayi yang menangis manja tanpa sebab kerana menginginkan perhatian ibu-bapa dan orang-orang lain di sekelilingnya.

Beliau menegaskan, Pemuda PN sepatutnya bersifat matang dan produktif sesuai dengan ciri serta karakter anak muda yang bakal menjadi pemimpin utama negara suatu hari nanti.

“Jika perangai keanak-anakan seperti ini ditunjukkan, rakyat akan mula menjauhi Pemuda PN dan tidak mustahil sokongan yang kini tinggi terhadap PN bakal merudum jauh,” katanya.

Daripada mengeluarkan idea tidak membangun seperti itu, Lukman berkata, Pemuda PN sepatutnya hadir dengan idea dan cadangan bernas bagi membangunkan generasi anak muda Malaysia yang lebih baik dan memulakan program-program tersebut di negeri Perlis, Kedah, Kelantan dan Terengganu secara praktikal.

“Janganlah membuang masa dan pemikiran anak muda negara dengan polemik logo dan tema yang tidak membawa ke mana-mana

“Adakah Ahmad Fadhli mahu pihak pembangkang melakukan perkara yang sama jika PN menguasai Putrajaya suatu hari nanti?,” soalnya.


UMNO sukar menang jika ‘simpan’ pemimpin kluster mahkamah

Oleh Siti Hafidah Abd Ghaffar

BANGI, 22 Syaaban 1442H, Ahad – UMNO perlu mengemukakan calon berwibawa yang tidak terpalit dengan kesalahan atau tuduhan jenayah, sekiranya mahu meneruskan hasrat bertanding secara bersendirian pada Pilihan Raya Umum ke-15 (PRU-15).

Hakikatnya, perkara itu memerlukan kekuatan besar dari UMNO, kerana Presiden parti itu sendiri terpalit dengan tuduhan jenayah.

UMNO juga dipercayai akan kehilangan sokongan undi dari kelompok yang sudah jemu dengan politikus tidak amanah, di samping akan kehilangan sokongan dari penyokong Perikatan Nasional (PN) dan Pakatan Harapan (PH) jika tidak mahu melakukan rombakan besar parti.

Presiden gerakan Islam, Ikatan Muslimin Malaysia (ISMA), Ustaz Muhammad Fauzi Asmuni berkata, sokongan dari ahli UMNO sendiri sukar dijangkakan dengan pergolakan dalaman UMNO sekarang.

“Ramai pihak memberikan pandangan bahawa UMNO tidak akan mampu bertanding bersendirian. Saya nampak pandangan ini adalah pandangan politik yang amat popular kerana rata-rata kita masih lagi yakin bahawa mana-mana parti perlu bergabung sama ada di bawah PN atau PH untuk menang.

“Jika UMNO ingin bertanding bersendirian, dia boleh meraih sokongan melalui undi satu kelompok pengundi yang sudah jemu dengan politikus yang tidak amanah.

“Kelompok ini wujud, cuma kurang diperhatikan dan diambil kira dalam gerak kerja mana-mana parti. Cuma bilangan dan kekuatannya tidak diketahui secara tepat kerana masih tidak ada kajian konkrit yang dilakukan untuk mengukur saiz mereka,” katanya ketika dihubungi Ismaweb.net hari ini.

Dalam pada itu, Ustaz Fauzi yakin parti-parti bukan Melayu sudah memposisikan diri mereka di dalam PH dan sekarang mula memposisikan diri mereka di dalam PN.

“Saya yakin bahawa kesemua parti itu sebenarnya memainkan peranan yang sama dalam pakatan-pakatan politik yang berbeza.

“Pilihan juga kepada UMNO untuk memilih untuk bersama mana-mana pakatan politik tersebut tetapi ia mesti menjadi parti yang dominan dalam menentukan hala tuju.

“PN mungkin lebih mudah untuk didominasi berbanding PH yang didominasi oleh DAP. Memecahkan dominasi parti bukan Melayu di dalam pakatan politik memang sepatutnya menjadi salah satu objektif mana-mana parti Melayu Islam,” katanya.

Dalam keadaan pilihan yang sukar tersebut, beliau berpandangan pilihan yang baik untuk UMNO adalah kembali memperkasakan Muafakat Nasional bersama PAS yang menjadi harapan majoriti umat Islam.

“Saya yakin jika UMNO dan PAS ‘solid’ berpakat, Bersatu akan memohon untuk bersama-sama mereka di dalam pakatan tersebut. Parti-parti Melayu Islam lain juga akan bergabung membentuk pakatan yang lebih kuat,” katanya.

Terdahulu, Presiden UMNO, Datuk Seri Ahmad Zahid Hamidi dalam Persidangan Agung UMNO 2020 berkata, BN dan parti gabungan yang ditunjangi UMNO memutuskan untuk menghadapi PRU-15 secara bersendirian.

Zahid dilaporkan berkata, UMNO memutuskan kerjasama dengan Bersatu dalam kerajaan PN, selepas mendapati parti itu gagal menunaikan janji untuk mengadakan PRU bagi mengembalikan mandat kepada rakyat.

“Agak menghairankan, PRU yang sepatutnya diadakan sebagaimana yang diharapkan oleh rakyat, berubah kepada proklamasi darurat atas alasan untuk memerangi COVID-19, sedangkan kita semua tahu hasrat sebenar. Tidak perlu sembunyikan udang di sebalik batu,” dakwanya.


Usaha martabat bangsa jangan sampai cetus polarisasi kaum

SHAH ALAM, 18 Muharram 1445H, Sabtu – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dalam tidah baginda mengingatkan bahawa perjuangan untuk memartabatkan sesuatu bangsa tidak seharusnya menjerumuskan negara ke arah polarisasi sehingga menggugat semangat perpaduan yang didambakan.

Seri Paduka bertitah, polirasasi akan wujud apabila kaum-kaum semakin merenggang di antara satu sama lain, sama ada disebabkan oleh perasaan, sikap, tujuan dan cita-cita yang mengakibatkan kurangnya berlaku perhubungan antara pelbagai kaum.

“Polarisasi turut membawa implikasi sosio budaya yang luas dan jika tidak dibendung akan mengundang unsur-unsur radikalisme dan ekstremisme sehingga mewujudkan skala pertentangan yang besar dalam masyarakat,” titah baginda pada Istiadat Konvokesyen Universiti Teknologi MARA (UiTM) ke-97 di Dewan Agung Tuanku Canselor, hari ini.

Turut berangkat Raja Permaisuri Agong, Tunku Azizah Aminah Maimunah Iskandariah.

Hadir sama, Menteri Pendidikan Tinggi, Datuk Seri Mohamed Khaled Nordin dan Naib Canselor UiTM, Prof Datuk Dr Roziah Mohd Janor.

Al-Sultan Abdullah mengingatkan apa jua batasan pemisah, jurang perbezaan dan lautan prasangka perlu segera direntasi dalam usaha melahirkan masyarakat masa hadapan yang hidup dengan penuh keharmonian.

Menyentuh mengenai usaha murni UiTM untuk melahirkan anak bangsa Melayu dan Bumiputera yang berpendidikan tinggi, baginda mengingatkan universiti itu untuk tidak alpa dengan kemajmukan dan kerencaman masyarakat negara ini.

Baginda turut menyeru kepada semua universiti serta institusi pengajian tinggi awam dan swasta di negara ini untuk turut sama memainkan peranan ke arah mewujudkan semangat akomodasi antara kaum.

“Kita boleh terus memartabatkan nasib dan masa hadapan kaum masing-masing menerusi pendidikan, tetapi pada masa yang sama tidak mengenepikan usaha ke arah pembentukan satu identiti nasional,” titah baginda.

Yang di-Pertuan Agong bertitah, semangat akomodasi antara kaum dan kesepaduan dalam kepelbagaian adalah ciri-ciri demokrasi Malaysia yang paling bestari dan tanpanya apa juga usaha ke arah membangunkan negara yang maju tidak akan menjadi kenyataan.

Sementara itu, baginda bertitah, bagi melahirkan modal insan masa hadapan, ia bukan hanya sekadar dilengkapi dengan kemahiran untuk memenuhi pasaran tenaga kerja semata-mata sebaliknya hendaklah diperkasa dengan kemahiran insaniah.

Ia merangkumi prinsip moral terpuji, keunggulan budi pekerti, berperadaban mulia dan memiliki semangat jadi diri serta cintakan negara yang sejati.

“Beta yakin modal insan yang berpendidikan tinggi serta memiliki nilai keperibadian yang mulia adalah merupakan aset yang amat berharga kepada negara,” titah Al-Sultan Abdullah.

Baginda bertitah, istiadat konvokesyen ke-97 ini merupakan tugasan terakhir baginda sebagai Canselor UiTM dan baginda merakamkan setinggi-tinggi penghargaan kepada universiti itu atas segala pengalaman manis dan berharga.

“Amanah besar sebagai Canselor universiti ini selanjutnya akan dilaksanakan oleh Seri Paduka Baginda Yang di-Pertuan Agong ke-17, bermula pada Februari 2024,” titah baginda.

Yang di-Pertuan Agong berharap sepanjang hampir lima tahun yang berlalu, baginda telah dapat menyumbang sedikit sebanyak idea yang bernas ke arah kemajuan universiti keramat itu.- Bernama


Tok Bali bakal jadi pelabuhan hab halal sumber makanan di rantau Asia

PASIR PUTEH, 10 Rejab 1443H, Sabtu – Kerajaan bercadang untuk menjadikan Tok Bali sebagai pelabuhan hab halal sumber makanan di kawasan rantau Asia pada masa hadapan, kata Timbalan Menteri Pertanian dan Industri Makanan II, Datuk Dr Nik Muhammad Zawawi Salleh.

Katanya, melalui Pelabuhan Tok Bali, segala produk halal akan di eksport ke negara luar kerana berada di laluan laut yang cukup strategik dengan beberapa negara lain.

“Rakyat juga tidak perlu bimbang apabila produk yang diimport dari negara China misalnya, ia akan singgah di pelabuhan Tok Bali terlebih dahulu untuk memastikan produk tersebut adalah halal.

“Saya cukup yakin pelabuhan ini akan menjadi pusat perdagangan yang terkemuka suatu hari nanti,” katanya kepada pemberita ketika merasmikan Program Jualan Keluarga Malaysia di Bandar Baharu Pasir Puteh, hari ini.

Mengulas lanjut, Dr Nik Zawawi yang juga merupakan Ahli Parlimen Pasir Puteh berkata, kerajaan juga bercadang untuk membina sebuah kilang sardin di Tok Bali yang akan bermula menerusi Rancangan Malaysia Ke-12 (RMK12).

Sebelum ini, Kementerian Kewangan meluluskan insentif cukai khas untuk memacu pelaburan di Kelantan, yang akan memberi manfaat kepada Tok Bali sebagai pusat pertumbuhan baharu di negeri ini dengan memberikan pengecualian cukai pendapatan sebanyak 100 peratus selama 15 tahun dan cukai pendapatan pada kadar istimewa 17 peratus bagi lima tahun berikutnya. – Bernama


OKU Palestin jadi sasaran ganas rejim haram Israel

BANGI, 24 Jamadilawal 1443H, Rabu – Pasukan pendatang haram Israel menahan empat rakyat Palestin termasuk orang kurang upaya (OKU) dalam serbuan di pelbagai bahagian Tebing Barat hari ini.

Penahanan itu membabitkan seorang bekas tahanan Palestin dari bandar Kharas, barat laut Hebron di selatan Tebing Barat.

Rejim haram Israel turut bertindak kejam menahan seorang OKU berusia 27 tahun dari Tuba, di bukit Hebron selatan.

Di daerah Bethlehem, kenderaan tentera rejim menyerbu kem pelarian Dheisha, di mana askar menahan seorang penduduk dan menggeledah kediaman keluarga mangsa.

Serbuan sama turut dilakukan di kampung Husan, di mana pasukan rejim menceroboh dan menggeledah dua rumah Palestin termasuk kediaman seorang bekas tahanan.

Sementara di utara Tebing Barat, sumber mengesahkan serbuan Israel di bandar Anabta, timur Tulkarm yang menyebabkan penahanan seorang lagi penduduk Palestin.

Di Tebing Barat tengah pula, tentera Israel menyerbu ke zon perindustrian al-Bireh dan mencetuskan konfrontasi, namun tiada yang ditahan atau cedera.

Hampir setiap hari tentera Israel menyerbu rumah Palestin dan mencetuskan pertempuran dengan penduduk di seluruh Tebing Barat, kononnya mencari individu ‘dikehendaki’.

Serbuan itu turut dilakukan di kawasan yang berada bawah kawalan penuh Pihak Berkuasa Palestin (PA), dengan sewenang-wenangnya tanpa sebarang waran.-  Agensi


Pusat penamaan calon PRN enam negeri, PRK Kuala Terengganu ditutup

KUALA LUMPUR, 11 Muharam 1445H, Sabtu – Sebanyak 173 pusat penamaan calon bagi Pilihan Raya Negeri (PRN) di Selangor, Negeri Sembilan, Kedah, Kelantan, Terengganu dan Pulau Pinang, ditutup pada 10 pagi hari ini.

Turut ditutup adalah pusat penamaan calon bagi kerusi Parlimen Kuala Terengganu di Dewan Banquet, Menara Majlis Bandaraya Kuala Terengganu.

Suruhanjaya Pilihan Raya (SPR) menetapkan hari pengundian bagi PRN dan PRK berkenaan dijalankan serentak iaitu pada 12 Ogos manakala pengundian awal 8 Ogos.

Tempoh berkempen pula ditetapkan 14 hari bermula selepas pengisytiharan calon-calon bertanding hari ini sehingga 11.59 malam 11 Ogos.

PRN enam negeri itu diadakan selepas Dewan Undangan Negeri Kelantan yang mempunyai 45 kerusi dibubarkan pada 22 Jun diikuti Selangor yang mempunyai 56 kerusi pada 23 Jun manakala Pulau Pinang (40 DUN), Kedah (36 DUN), dan Terengganu (32 DUN) dibubarkan pada 28 Jun dan Negeri Sembilan yang mempunyai 36 kerusi DUN pada 1 Julai.

Enam negeri berkenaan tidak membubarkan DUN mereka bersekali dengan pembubaran Parlimen pada 10 Oktober lepas bagi Pilihan Raya Umum ke-15 (PRU15) pada 19 November.

PRK Parlimen Kuala Terengganu pula diadakan apabila kerusi itu diisytihar kosong berikutan keputusan Mahkamah Pilihan Raya Terengganu pada 27 Jun membatalkan kemenangan Datuk Ahmad Amzad Hashim dari PAS pada Pilihan Raya Umum (PRU) ke-15. – Bernama


Gaza berdarah: PBB gesa semua pihak patuh gencatan senjata

GENEVA, 10 Muharram 1444H, Isnin – Pertubuhan Bangsa-Bangsa Bersatu (PBB) menyambut baik pengumuman gencatan senjata di Semenanjung Gaza bagi menamatkan pencerobohan selama tiga hari rejim Israel ke atas wilayah dikepung itu.

Setiausaha Agung PBB, Antonio Guterres memuji usaha yang dilakukan Mesir sebagai koordinasi rapat dengan pertubuhan antarabangsa itu untuk membantu meredakan ketegangan.

Pejabat Guterres dalam satu kenyataan turut mengucapkan takziah kepada keluarga mangsa korban serangan keganasan rejim Israel di wilayah itu.

“Beliau amat sedih dengan kehilangan nyawa dan mangsa cedera termasuk kanak-kanak, akibat serangan udara Israel di Gaza dan tembakan roket Jihad Islam ke arah Israel,” katanya.

Menyeru semua pihak mematuhi perjanjian gencatan senjata, Guterres menegaskan komitmen PBB untuk mencapai penyelesaian dua negara berdasarkan resolusi berkaitan.

Terdahulu, gencatan senjata yang diusahakan Mesir di Semenanjung Gaza telah berkuat kuasa jam 11.30 malam waktu Palestin pada Ahad.

Perjanjian gencatan senjata itu dibuat selepas tiga hari serangan udara Israel ke atas Gaza yang menyebabkan sekurang-kurangnya 44 rakyat Palestin terbunuh dan lebih 360 yang lain cedera.-  Agensi


PAS tak pernah bincang isu pengampunan Najib

BANGI, 9 Syawal 1444H, Ahad – PAS tidak pernah membincangkan isu pengampunan diraja bagi membebaskan bekas Perdana Menteri, Datuk Seri Najib Razak.

Timbalan Presiden PAS, Datuk Idris Ahmad berkata, kenyataan yang dibuat yang Dipertua PAS kawasan Subang, Zaharudin Muhammad berhubung isu berkenaan hanya pandangan peribadi semata-mata.

“Itu mungkin padangan peribadi sahaja. Kita dalam PAS tak pernah bincang.

“Kita pun tak tahu apa yang dia (Zaharudin) tulis dan cakap mengenai itu kerana kita tidak bincangkan pun bab itu,” katanya seperti dipetik Harian Metro, hari ini.

Beliau berkata demikian sebagai mengulas kenyataan Zaharuddin yang menyatakan langkah pengampunan itu proses lebih dekat dengan kaedah Islam dan lebih baik berbanding mengekalkan Najib dalam penjara sehingga tempoh hukuman berakhir.

Zaharudin dilapor berkata demikian menerusi rakaman video yang dikongsi dalam laman Facebook Najib Razak semalam.

Beliau juga menjelaskan, yang lebih dekat dengan keadilan dan Islam adalah apabila tersalah melepaskan orang yang bersalah lebih baik berbanding tersalah menghukum orang yang tidak bersalah.

Najib kini menjalani hukuman penjara 12 tahun selepas rayuan terakhirnya terhadap sabitan bersalah kes SRC International ditolak oleh Mahkamah Persekutuan pada 23 Ogos lalu.

Permohonan Najib bagi mendapatkan semakan kehakiman terhadap keputusan itu ditolak Mahkamah Persekutuan pada 31 Mac.


Jurang prestasi pendidikan pelajar Melayu-Cina melebar

Oleh Siti Hafidah Abd Ghaffar

BANGI, 2 Rabiulawal 1444H, Khamis – Perkembangan sistem pendidikan kebangsaan di Malaysia sejak 1960-an boleh dikatakan bersimpang siur dan ‘berasingan’.

Perkara itu membimbangkan kerana jelas ia tidak berkesan untuk membina integrasi dan nasional yang stabil.

Atas dasar itu, kerajaan disaran melaksanakan satu sistem kebangsaan mengguna satu bahasa pengantar utama iaitu bahasa Melayu bagi membentuk integrasi dan identiti negara bangsa Malaysia yang stabil dalam jangka panjang.

Bekas Profesor Kursi Pengajian Pedagogi Fakulti Pendidikan, Universiti Malaya (UM), Prof Emeritus Datuk Isahak Haron berkata, kajiannya mendapati, rata-rata warganegara bertambah sikap ‘ethnocentic’ mengikut kaum.

Bahkan, jurang pretasi pendidikan di antara pelajar Melayu dan Bumiputera dengan pelajar Cina melebar begitu juga antara kumpulan sosioekonomi.

Justeru, dalam konteks membina integrasi dan identiti kebangsaan jangka panjang, kerajaan Malaysia disaran mengekalkan sistem sedia ada atau memilih ke arah usaha terus membangunkan sistem pendidikan kebangsaan seperti yang dihasrat oleh Akta Pelajaran 1961 dan falsafah pendidikan negara dalam Akta Pendidikan 1996.

“Saya mengesyorkan kerajaan kembali mengukuhkan sistem pendidikan kebangsaan mengguna bahasa kebangsaan sebagai bahasa pengantar utama di semua peringkat pendidikan supaya pelajar dari pelbagai latar belakang belajar dan berkawan bersama di sekolah, IPT dan universiti.

“Di sekolah dan universitilah tempat pelajar pelbagai kaum dan budaya dapat membina ‘trust’, nilai mesra berkawan, hidup sebagai warganegara.

“Pendidikan satu sistem ini hampir berlaku dalam tahun 1980 hingga 2003. Kestabilan politik dan sosiobudaya ialah salah satu asas pembangunan negara yang kukuh dalam jangka panjang,” katanya.

Beliau berkata demikian ketika membentangkan kertas kerja bertajuk ‘Cabaran Membina Integrasi dan Identiti Nasional Malaysia Melalui Sistem Pendidikan Kebangsaan’ pada Kongres Antarabangsa Bahasa dan Tamadun Alam Melayu di Universiti Kebangsaan Malaysia (UKM) di sini, hari ini.

Dalam pada itu, beliau turut menyarankan kerajaan memperkasakan lagi pendidikan di sekolah kebangsaan (SK).

Ia supaya pendidikan di SK berjaya menjadi pilihan utama ibu bapa murid semua kaum.

“Kejayaan dalam pembelajaran ini boleh dibuat, saya fikir dengan mengguna pendekatan anjal yang lebih kreatif,” katanya.


i-Guru tolak cadangan wujudkan sekolah aliran Inggeris

1. IKATAN Guru-Guru Muslim Malaysia (i-Guru) melihat cadangan kumpulan tertentu untuk mewujudkan sekolah aliran Inggeris adalah satu usaha mengembalikan diskriminasi pendidikan yang telah diwujudkan oleh penjajah Inggeris dahulu.

2. Sebaliknya pihak iGuru melihat pihak KPM perlu meningkatkan usaha memastikan penguasaan murid di dalam Bahasa Inggeris melalui program MBMMBI(Memartabatkan Bahasa Melayu dan Meningkatkan Bahasa Inggeris) dengan penekanan kepada penyediaan tenaga pakar, pedagogi, prasarana dan kesediaan murid serta diberikan nafas baharu.

3. IGuru tidak menolak kepentingan Bahasa Inggeris sebagai bahasa utama dunia dan mesti dikuasai murid- murid terutama untuk mereka belajar di dalam bidang sains dan teknologi yang memerlukan penguasaan Bahasa Inggeris.

4. IGuru mencadangkan agar:

a) Pengajaran Bahasa Inggeris ditumpukan kepada aspek komunikasi dan bukan difokuskan kepada berkonsepkan peperiksaan di tahap 1. Penilaian boleh dilaksanakan secara PBD;

b) Memperhalusi pelaksanaan Program Imersif Tinggi (HIP) sejajar usaha pengukuhan bahasa Inggeris dalam kalangan pelajar;

c) Penyediaan tenaga pakar guru Bahasa Inggeris termasuk mengkaji keberkesanan DLP di sekolah- sekolah. Sebahagian guru sains dan matematik tidak menggunakan sepenuhnya Bahasa Inggeris di dalam PdPc dan lebih selesa menggunakan Bahasa Ibonda masing- masing;

d) Mencari pendekatan baharu kepada pengajaran STEM dengan olahan terkini sesuai dengan perkembangan pembelajaran secara digital.

5. Langkah mewujudkan sekolah aliran Inggeris akan melebarkan jurang pendidikan sekolah bandar dan luar bandar bahkan diskriminasi ini akan menutup peluang kepada anak- anak dari keluarga berpendapatan rendah sedangkan pendidikan perlu diberikan secara adil dan saksama kepada semua murid di semua sekolah dan di setiap daerah.

6. KPM perlu kembali memartabatkan kedudukan Bahasa Melayu sebagai bahasa rasmi negara dan mempertingkatkan penguasaan Bahasa Inggeris dikalangan murid dengan pendekatan yang lebih akomodatif, konstruktif , dinamik dan holistik.

Mohd Azizee Hasan
Presiden iGuru


Kementerian syor laksana gelembung perjalanan ke negara zon hijau

KUALA LUMPUR, 29 Rabiulakhir 1442H, Selasa – Syarikat-syarikat penerbangan mungkin memerlukan tiga tahun untuk pulih sepenuhnya daripada kesan pandemik COVID-19, kata Timbalan Menteri Pengangkutan, Hasbi Habibollah.

“Terdapat trend penurunan permintaan daripada pelancong domestik dan antarabangsa mulai 1 Mac tahun ini.

“Permintaan menurun dari 280,321 penumpang sehari pada bulan Januari menjadi 59,378 sehari pada bulan September,” katanya.

Hasbi berkata demikian bagi menjawab kepada Datuk Seri Mahdzir Khalid (BN-Padang Terap) yang bertanya apa yang sedang dilakukan oleh Kementerian Pengangkutan untuk membantu dan menaikkan semula industri penerbangan tambang rendah.

Katanya, berdasarkan tinjauan trafik penumpang untuk Malaysia tahun ini, Suruhanjaya Penerbangan Malaysia (MavCom) menjangkakan penurunan antara 26.6 juta hingga 29.7 juta atau antara 72.8 peratus dan 75.6 peratus.

“Ini dibandingkan dengan trafik penumpang sekitar 109.2 juta pada tahun lalu,” katanya.

Mengenai langkah-langkah yang diambil oleh Kementerian Pengangkutan, Hasbi mengatakan bahawa terdapat perjanjian oleh Malaysia Airport Holdings Berhad (MAHB) untuk mengurangkan caj pendaratan dan tempat letak kenderaan mereka melalui mekanisme kontra.

Beliau menambah bahawa kelonggaran itu menyaksikan peningkatan dalam perkhidmatan perjalanan udara di sektor domestik.

“Kementerian Pengangkutan, bersama dengan Kementerian Pelancongan, Kesenian dan Kebudayaan dan syarikat penerbangan juga akan meneruskan kerjasama untuk meningkatkan kesedaran dan keyakinan di kalangan masyarakat untuk menggunakan perkhidmatan penerbangan yang akan membantu memulihkan sektor pelancongan domestik,” katanya.

Hasbi juga mengatakan Kementerian Pengangkutan menyambut baik inisiatif untuk membuat gelembung perjalanan ke negara-negara seperti Singapura, Brunei, Thailand, Vietnam, New Zealand, Australia, Korea Selatan dan Jepun.

“Melalui konsep gelembung perjalanan, penumpang dan penerbangan dari negara-negara yang tersenarai di zon hijau akan dibenarkan memasuki Malaysia mengikuy prosedur operasi standard (SOP).

“Bagaimanapun, saranan perjalanan masih bergantung pada rundingan antara Kementerian Kesihatan, Kementerian Luar Negeri dan negara-negara yang terlibat,” katanya.

Hasbi berkata bahawa selain daripada langkah-langkah ini, beberapa pengecualian diberikan kepada syarikat penerbangan untuk meneruskan operasi mereka semasa perintah kawalan pergerakan pemulihan (PKPP).


RUU lompat parti lulus, ROS akan teliti perlembagaan parti politik

KUALA LUMPUR, 28 Zulhijjah 1443H, Khamis – Jabatan Pendaftaran Pertubuhan (ROS) akan meneliti perlembagaan semua parti politik berikutan kelulusan Rang Undang-Undang Perlembagaan (Pindaan) (No 3) 2022, mengenai peruntukan larangan Ahli Parlimen bertukar parti di Dewan Rakyat hari ini.

“ROS akan kaji perlembagaan-perlembagaan parti politik yang ada,” kata Menteri Dalam Negeri Datuk Seri Hamzah Zainuddin, ringkas dalam sidang media di Parlimen, di sini hari ini.

Terdahulu, Menteri di Jabatan Perdana Menteri (Undang-Undang dan Parlimen) Datuk Seri Wan Junaidi Tuanku Jaafar ketika menggulung perbahasan rang undang-undang itu antara lain berkata terdapat keperluan parti politik untuk meminda perlembagaan parti mereka, bagi memastikan ia selaras dengan rang undang-undang itu.

Ini kerana, pindaan Perlembagaan Persekutuan itu memperuntukkan sekiranya seorang Ahli Dewan Rakyat mempunyai prinsip bertentangan dengan parti dan menyebabkan keahliannya digugurkan berdasarkan perlembagaan parti tersebut, maka individu itu boleh dianggap telah bertukar parti dan perlu mengosongkan kerusinya.

Ia sekiranya perlembagaan parti itu memperuntukkan bahawa perbuatan Ahli Dewan Rakyat terbabit yang tidak mengikut prinsip parti atau melanggar arahan Whip, akan menyebabkannya tidak lagi menjadi anggota parti politik tersebut dengan sendirinya.

Sementara itu, Hamzah yang juga Setiausaha Agung Bersatu menjelaskan tindakan Ahli Parlimen daripada parti itu tidak mengambil bahagian dalam sesi perbahasan rang undang-undang berkenaan, kerana kebanyakkan Ahli Parlimen parti itu merupakan menteri dan timbalan menteri.

“Saya berani bercakap di luar Dewan Rakyat (bukan dalam sesi perbahasan) kerana ramai antara kami ini adalah frontbench (anggota pentadbiran kerajaan). Ini menjadi masalah kepada kita… kita hanya tinggal seorang dua sahaja (bukan anggota pentadbiran kerajaan).

“Ramai netizen di luar sana mempersoalkan kami (Ahli Parlimen Bersatu) tidak berbahas. Sebenarnya (ada) rakan-rakan saya ini mahu berucap (berbahas), tapi saya minta misalnya (Ahli Parlimen) Beaufort (Datuk Seri Azizah Mohd Dun) bersabar (tidak berbahas), kerana ada sesetengah pihak menggunakan analogi yang bukan-bukan untuk melabel kami,” katanya.

Katanya kehadiran dan sokongan yang diberikan Ahli Parlimen Bersatu, menerusi undi belah bahagian menjadi bukti bahawa mereka mengerti dan menghormati setiap undang-undang yang termaktub dalam Perlembagaan Persekutuan.

Sidang media Hamzah itu turut disertai 10 Ahli Parlimen Bersatu antaranya Menteri Kanan Perdagangan Antarabangsa dan Industri Datuk Seri Mohamed Azmin Ali, Menteri di Jabatan Perdana Menteri (Ekonomi) Datuk Seri Mustapa Mohammed, Menteri Luar Datuk Seri Saifuddin Abdullah dan Timbalan Menteri di Jabatan Perdana (Undang-Undang dan Parlimen) Datuk Mas Ermieyati Samsudin.

Berdasarkan senarai 54 Ahli Parlimen yang berbahas bagi rang undang-undang itu, tiada wakil Bersatu yang menyertainya. – Bernama


PM menghadap Agong di Istana Negara

KUALA LUMPUR, 28 Syawal 1442H, Rabu – Perdana Menteri Tan Sri Muhyiddin Yassin tiba di Istana Negara hari ini bagi menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Kenderaan rasmi Muhyiddin dilihat memasuki pintu utama Istana Negara pada 7.50 pagi.

Secara kebiasaannya, Muhyiddin selaku Perdana Menteri akan menghadap Seri Paduka sebelum mesyuarat Kabinet berlangsung pada Rabu, bagi menyembah maklum perkembangan pentadbiran negara.

Difahamkan, Yang di-Pertuan Agong dijadual menerima menghadap ketua-ketua parti politik negara, termasuk Muhyiddin selaku Presiden Bersatu, secara berasingan bermula hari ini. – Bernama